Tob 7 AKKDC08 - U sera Ɛkibatani, Tobiya y'a fɔ ko: «N - Bible Search\nTob 6 Tob 8\nTobiya ka furu\n1U sera Ɛkibatani, Tobiya y'a fɔ ko: «N balimacɛ Azariya, tilen ni ne ye an balimacɛ Araguwɛli fɛ.» Mɛlɛkɛ y'a bila sira fɔɔ ka taga se Araguwɛli fɛ. U y'a siginin sɔrɔ luda la, u kɔnna k'a fo. A y'u jaabi ko: «Ne b'aw fo kosɔbɛ, n balimaw, aw dansɛ.» A y'u ladon a ka soo kɔnɔ. 2A y'a fɔ a muso Ɛdina ye ko: «Kanbelen nin bɔni be ne balimacɛ Tobi fɛ kosɔbɛ!» 3Ɛdina y'u ɲininga ko: «An balimaw, aw bɔra min?» U y'a jaabi ko: «An bɔra Ninivu, Nɛfutali kɔmɔgɔ minw tun minɛna ka taga Ninivu, an ye olu dɔw ye.» 4Muso y'a fɔ u ye ko: «Aw be an balima Tobi lɔn wa?» U y'a jaabi ko: «Ɔnhɔn, an b'a lɔn.» 5Muso ko: «A ka kɛnɛ wa?» U ko: «A ka kɛnɛ, a be sii la halibi.» Tobiya y'a fɔ ko: «Ne facɛ lo.» 6Araguwɛli panna ka wili k'a bolow meleke a kaan na ka daminɛ ka kasi. O kɔ, a y'a fɔ a ye ko: «Ala k'i dɛmɛ, n deen! Aa! I facɛ tun ye mɔgɔtilennin ye, n'a bɛ fantanw sɔn kosɔbɛ, ale ka kɛ fiɲɛntɔ ye, o ye bɔnɛ ye dɛ!» K'a bolo melekenin to Tobiya kaan na, a daminɛna ka kasi tugu. 7A muso Ɛdina n'u denmuso Sara fana kasira Tobi ka koo la. 8O kɔ, Araguwɛli ye sagajigi bɔ sagakulu la k'a faga, a y'u minɛ ka ɲa kosɔn.\n9U kora ka ban tuma min na, u sigira dumuni na. Tobiya y'a fɔ Arafayɛli ye ko: «N balimacɛ Azariya, a ɲini Araguwɛli fɛ ko a ka ne balimamuso Sara di ne ma furu la.» 10Araguwɛli y'o kuma nin mɛn minkɛ, a y'a fɔ kanbelen ye ko: «Dumuni kɛ ka minni kɛ, ka nisɔndiya bii suu nin na. Bari mɔgɔ si te se ka ne denmuso Sara furu ni ele tɛ, ne balima. Ne te se k'a di mɔgɔ wɛrɛ ma, ni e tɛ, bari e le ka surun ne la balimaya la. O bɛɛ n'a ta, n deen, ne bena tiɲɛ bɛɛ fɔ i ye. 11Ne y'a di an balima Isirayɛlidenw mɔgɔ wolonwula ma ka ye. Sufɛ, n'u ko u be jɛn n'a ye, u be sa. Nga sisan n deen, i ka dumuni kɛ ka minni kɛ, Matigi bena i dɛmɛ.» 12Nga Tobiya ko: «Ne tena foyi dumu, n tena foyi min yan, n'i ma koo nin perepere latigɛ.» Araguwɛli y'a fɔ a ye ko: «Ayiwa! Ne ben'o kɛ. A dira i ma ka kɛɲɛ ni Musa ka kitabu kɔnɔnakuma ye, Sankolotigi sago lo a ka d'i ma. A kɛ i muso ye. Kabini sisan, e kɛr'a cɛɛ ye, a kɛra i muso ye. A dira i ma k'a ta bii ma fɔɔ tuma bɛɛ. Matigi min ye Sankolotigi ye, ale ben'a kɛ aw be si hɛrɛ la bii suu nin na, n deen. A ka makari aw la ka hɛrɛ kɛ aw ye!» 13Araguwɛli y'a denmuso Sara wele, a nana. A y'a minɛ a bolo ma k'a di Tobiya ma k'a fɔ ko: «A minɛ a ka kɛ i muso ye ka kɛɲɛ ni Musa ka sariyasɛbɛ kɔnɔnakuma ye. A minɛ ka taga n'a ye hɛrɛ la i facɛ fɛ. Sankolotigi Ala k'aw bila sira hɛrɛ la, ani ka se n'aw ɲuman ye!» 14O kɔ, a ye Sara bamuso wele k'a fɔ a ye ko a ka na ni sɛbɛnnikɛminanw ye. A ye furusɛbɛ labɛn, ko a b'a denmuso di Tobiya ma furu la ka kɛɲɛ ni Musa ka sariyasɛbɛ kɔnɔna ta ye. O kɔ, u y'a daminɛ ka dumuni kɛ ani ka minni kɛ.\n15Araguwɛli y'a muso Ɛdina wele k'a fɔ a ye ko: «N muso, i ka boon filanan labɛn ka taga ni an denmuso ye yen.» 16A muso tagara dilan labɛn boon nin kɔnɔ ka kɛɲɛ n'a cɛɛ ka kuma ye. A tagara n'a denmuso ye o boon kɔnɔ. A daminɛna ka kasi a kosɔn. O kɔ, a y'a ɲaji cɛ k'a fɔ a ye ko: 17«I jaa gwɛlɛya, n denmuso! Matigi min ye Sankolotigi ye, ale k'i ka dusukasi yɛlɛma k'a kɛ nisɔndiya ye. I jaa gwɛlɛya, n denmuso!» O kɔ, a bɔra.


Bibulu ka maanaw: K’A TA SANJIBA MA KA TAGA SE ISRAƐLDENW KISILI MA MISIRA - Jehova Seerew ka ɛntɛrɛnɛti yɔrɔ daganin\nSanjiba tuma na, mɔgɔ seegi dɔrɔn lo kisira. Nka o kɔ, u nana caya ka kɛ mɔgɔ waa caaman ye. Saan 352 sanjiba tɛmɛnin kɔ, Ibrayima wolola. An bena a ye cogo min na Ala y’a ka layidu dafa a kɛtɔ ka dencɛ di Ibrayima ma. O deen tɔgɔ ko Isiyaka. Isiyaka dencɛ fila cɛma, Ala ye Yakuba sugandi.\nYakuba ye denbayaba sɔrɔ: dencɛ 12 ani denmusow. Yakuba dencɛ 10 tun be u dɔgɔcɛ Yusufu kɔniya ani u y’a feere jɔnya la Misira. Kɔfɛ, Yusufu nana kɛ faamanba ye Misira. Tuma min na kɔngɔba dɔ kɛra, Yusufu y’a balimacɛw kɔrɔbɔ k’a filɛ n’u y’u sɔɔn yɛlɛma. A laban, Yakuba n’a ka denbaya bɛɛ, Israɛldenw, tagara sigi Misira. O kɛra saan 290, Ibrayima wolonin kɔ.\nIsraɛldenw ye saan 215 kɛ Misira. Yusufu sanin kɔ, Misirakaw y’u kɛ jɔɔnw ye. Kɔfɛ, Musa wolola, ani Ala tɛmɛna ale lo fɛ ka Israɛldenw kisi ka bɔ Misira. Maana minw be sɔrɔ nin Yɔrɔ 2NAN kɔnɔ, u bɛɛ lajɛnnin kɛra saan 857 kɔnɔ.\nA ci dɔ ma A ci dɔ ma Yɔrɔ 2nan: K’A TA SANJIBA MA KA TAGA SE ISRAƐLDENW KISILI MA MISIRA


Zer 25 AKKDC08 - Kuma min fɔra Zeremi ye Zuda mara - Bible Search\nZer 24 Zer 26\nZeremi be kiraya kɛ\n1- Kuma min fɔra Zeremi ye Zuda mara mɔgɔw bɛɛ kosɔn, Zoziyasi dencɛ Yoyakimu ka masaya saan naaninan na Zuda kunna, min tun kɛra Babilɔni masacɛ Nabukodonozɔri ka masaya saan fɔlɔ ye, o filɛ. 2Kira Zeremi y'o kuma fɔ Zeruzalɛmukaw bɛɛ ye ani Zuda mara mɔgɔw bɛɛ ye. Ko: 3«Kabini Amɔn deen Zoziyasi saan tan ni sabanan na Zuda mara kunna, fɔɔ ka na se bii ma, a saan mugan ni saba ye, Masaba kumana ne fɛ. Ne fana ma o fɔko dabila aw ye, nga aw ma mɛnni kɛ.\n4«Masaba tora k'a ka baarakɛlaw, kiraw bɛɛ ci aw ma, nga aw ma mɛnni kɛ, aw m'aw tulo malɔ. 5O tun y'a fɔ aw ye ko: ‹Aw kelen kelen bɛɛ k'aw ka sirajugu taama n'aw ka kɛwalijuguw dabila, o la, Masaba tun ye dugukolo min di aw n'aw faaw ma. Kabini tumajan, aw bena to o kan tuma bɛɛ. 6Aw kana tugu batofɛn wɛrɛw kɔ k'u sɔn. Aw kana ale dusu dimi n'aw ka bolola dilanfɛnw ye. O la, a tena kojugu si kɛ aw la.›\n7«O bɛɛ n'a ta, aw ma mɛnni kɛ ale fɛ. Bari aw y'a dusu dimi n'aw bolola dilanfɛnw ye, minw kɛra aw ka bɔnɛ sababu ye.» Masaba le ko ten.\n8O kama, Masaba, Setigi ko: «Aw ma mɛnni kɛ ne fɛ minkɛ, 9ne ben'a to kɔgɔdugu ɲafan siyaw bɛɛ k'u lajɛn Babilɔni masacɛ Nabukodonozɔri, ne ka baarakɛla kɔ, ka wili jamana nin, n'a kɔnɔ mɔgɔw ani a gɛrɛfɛsiyaw bɛɛ kama. Ne bena u halaki pepewu ka yɔrɔ nin kɛ dusukasi ni kaba ani lɔgɔbɔyɔrɔ ye. A bena kɛ tomo ye tuma bɛɛ. Ne Masaba le ko ten! 10- Ne ben'a to dusudiya ni nisɔndiya yɛlɛkan, ani kɔɲɔya mankan, wugu kaan ani fitinɛ yeelen kana sɔrɔ u fɛ tugu. 11- Jamana nin bɛɛ bena kɛ tomo ni dusukasiyɔrɔ ye. Siya nunu bena baara kɛ Babilɔni masacɛ ye fɔɔ saan bi wolonwula.\n12«Nga ni saan bi wolonwula nunu dafara, ne bena wili Babilɔni masacɛ n'a ka jamana mɔgɔw kama u ka kojuguw kosɔn k'u ka yɔrɔ kɛ dusukasiyɔrɔ ye tuma bɛɛ. Ne Masaba le ko ten! 13Ne ye kuma minw bɛɛ fɔ siya nin kosɔn, min bɛɛ sɛbɛnnin be kitabu nin kɔnɔ. Zeremi ye kirayakuma minw fɔ siyaw bɛɛ kosɔn, ne ben'a to o bɛɛ ka kɛ. 14Siya caaman ni masacɛbaw bena u kɛ jɔɔnw ye. Ne bena u sara ka kɛɲɛ n'u ka kɛwaliw an'u bolola dilanfɛnw ye.»\nMasaba ka fariya be i n'a fɔ dɔrɔ\n15Masaba, Isirayɛli ka Ala y'a fɔ ne ye ko: «Dɔrɔfiyɛ nin minɛ n bolo, dɔrɔ min b'a kɔnɔ, o ye n ka dimi le ye. Ne bena i ci siya minw bɛɛ fɛ, i k'a di u ma u k'a min. 16U ben'a min ka talontalon, ka fatɔya murujan yeli kosɔn, ne bena min wili u cɛma.»\n17Ne ye dɔrɔ nin minɛ Masaba bolo k'a di siya nunu bɛɛ ma. A ye ne ci minw fɛ, u y'a min: 18Zeruzalɛmukaw, ni Zuda mara duguw mɔgɔw, u ka masaw n'u ɲamɔgɔw, waasa k'u ka yɔrɔ kɛ tomo ni dusukasi ni kaba ani lɔgɔbɔyɔrɔ ye, i n'a fɔ a be cogo min na bii. 19Ezipiti masacɛ n'a ka dakɔrɔsigiw, n'a ka jamana ɲamɔgɔw ani jamanadenw bɛɛ, 20ni siya ɲagamininw bɛɛ, ni Usi jamana masaw bɛɛ, ni Filisi jamana taw bɛɛ: minw be Asikalɔn, ni Gaza, ani Ekurɔn, ni mɔgɔ tɔɔ min tora Asidɔdi kɔnɔ, 21edɔmuw, ni mowabuw, ani amoniw, 22Tiri ni Sidɔn masaw bɛɛ, ani masacɛ minw bɛɛ be dugukolo kan kɔgɔji cɛma, 23dedanw, Tema mara mɔgɔw, Buzi mara mɔgɔw, ani minw be to ka bonbosili landa kɛ, 24ni arabuw ka masaw bɛɛ, ni siya ɲagamininw ka masaw bɛɛ, minw siginin be kongololon kɔnɔ. 25Zimuri mara ni Elamu jamana masaw bɛɛ, ani Mɛdi jamana masaw bɛɛ, 26ni kɔgɔdugu ɲafan masaw bɛɛ, minw yɔrɔ ka surun, ani minw yɔrɔ ka jan. Jamana kelen kelen bɛɛ minw be dugukolo kan, olu bɛɛ mɔgɔw ye minni kɛ ka tugu ɲɔgɔn kɔ. Sesaki masacɛ le y'a min u bɛɛ kɔ.\n27A fɔ u ye ko ne Masaba, Setigi, Isirayɛli ka Ala ko: «Aw k'a min ka fa, ka fɔɔnɔ, ka ben ka wili ka dɛsɛ murujan yeli fɛ, ne bena min wili aw cɛma.» 28N'u banna ka dɔrɔ nin minɛ i bolo k'a min, i k'a fɔ u ye ko: «Masaba, Setigi ko aw bena na a min cɔ! 29Bari, ne tɔgɔ lara dugu min kan, ne bena kɔn ka tɔɔrɔ la ale lo kan. Aw be miiri ko aw bena kisi o ma wa? Ayi! Aw tena kisi. Bari ne yɛrɛ le ben'a kɛ murujan be wili diɲɛ mɔgɔw bɛɛ kama. Ne Masaba, Setigi le ko ten!\n30«Ele Zeremi, i bena o kirayakuma nin bɛɛ fɔ u ye ani k'a fɔ fana ko:\n‹Masaba sɔngɔkan be bɔra sanfɛ i ko jara,\na tor'a sigiyɔrɔ saniyanin na k'a kaan bɔ.\nA be sɔngɔra i ko jara,\na be sɔngɔra kosɔbɛ a ka mɔgɔw kunna.\nA be pɛrɛnna i ko *ɛrɛzɛnji bɔbagaw.\nO be kɛra diɲɛ mɔgɔw bɛɛ kama.\n31A mankan sera fɔɔ diɲɛ daan na,\nbari Masaba be siyaw kitiko daminɛna.\nAdamadenw bɛɛ bena kiti.\nMinw jalakinin lo,\na ben'a to murujan be se olu ma.›\nMasaba le ko ten.»\n32Masaba, Setigi ko:\n«Bɔnɛ nin be jɛnsɛnna siyaw cɛma ka to ka taga.\nSanfɔɲɔba dɔ be wilila diɲɛ daan na.»\n33Masaba bena mɔgɔ minw halaki o loon, u suuw lalanin bena to yɔrɔ bɛɛ dugukolo kan, u sanga tena kɛ, u suuw tena ta, u suuw tena don, u bena kɛ dugukolo ka nɔgɔ ye.\n34Aw ye kasi, jama marabagaw, aw ye kule!\nAw ye kolonkolon duguma, jama ɲamɔgɔw.\nBari aw fagatuma sera,\naw bena faga i ko sagajigi kɔgɔninw.\n35Kalifayɔrɔ te jama marabagaw fɛ tugu,\ndogoyɔrɔ te jama ɲamɔgɔw fɛ tugu.\n36Aw ka jama marabagaw kasikan mɛn,\njama ɲamɔgɔw be kulera,\nbari Masaba b'u ka mara halakira.\n37Masaba dimikojugu be yɔrɔ ɲanaman nunu sumaya tɔntɔntɔn!\n38A be bɔra i ko jara be bɔ a layɔrɔ la cogo min.\nU ka jamana be kɛra dusukasiyɔrɔ ye,\nmurujan fariya kosɔn,\nMasaba dimikojugu fɛ.


Bɔk 13 AKKDC08 - Masaba y'a fɔ Musa ye ko: «Aw k'aw - Bible Search\nBɔk 12 Bɔk 14\nBuru funubali ani deen fɔlɔw ka koo\n1Masaba y'a fɔ Musa ye ko: 2- «Aw k'aw dencɛ fɔlɔw bɛɛ di ne ma, ani begɛnw ta fana, Isirayɛlidenw ka dencɛ fɔlɔw, ani begɛnw ta. O bɛɛ ye ne ta ye.»\n3Musa y'a fɔ jama ye ko: «Aw bɔra jɔnya la loon min na Ezipiti, aw k'aw hakili to o loon na, saan o saan, ka ɲanagwɛ kɛ o loon na, bari Masaba ye aw bɔ yen ni barika ye. Aw man kan ka buru dumu, fununan be min na. 4Aw be bɔra bii *Abibu kalo la. 5Masaba ye layidu ta aw bɛmaw ye ko a bena kanaanw ni itiw ani amoniw ni iviw ani zebuziw ka jamana di aw ma. Nɔnɔ ni lii ka ca o yɔrɔ la kosɔbɛ, jamana diman lo. N'a y'a kɛ aw donna yen tuma min na, aw ka landa nin kɛ kalo nin na. 6Fununan te buru min na, aw bena o dumu tile wolonwula kɔnɔ. Tile wolonwulanan loon bena kɛ ɲanagwɛlon ye Masaba ye. 7Fununan te buru min na, aw bena o dumu tile wolonwula nunu kɔnɔ. Buru si kana sɔrɔ, fununan be min na, fununan si kana sɔrɔ aw ka jamana yɔrɔ si la. 8O loon na, aw k'a fɔ aw deenw ye ko Masaba ye nin ni nin le kɛ aw ye aw bɔtuma Ezipiti jamana na, ko aw be koo nin kɛ o le kama. 9O bena kɛ aw fɛ i n'a fɔ taamasiɲɛ aw bolo kan, n'aw teen na, k'aw hakili jigi o la ko Masaba ka sariya kuma ka kan ka to aw daa la tuma bɛɛ, bari a y'aw bɔ Ezipiti jamana kɔnɔ a ka sebagaya barika la. 10O la, aw bena landa nin bato a waati latigɛnin na saan o saan.\n11«Ni Masaba sera n'aw ɲuman ye kanaanw ka jamana kɔnɔ, k'a di aw ma, i n'a fɔ a ye layidu ta aw, n'aw bɛmaw ye cogo min na, 12- o tuma na, aw k'aw dencɛ fɔlɔw bɛɛ di Masaba ma, n'aw ka begɛnw deen fɔlɔw. Fɛɛn o fɛɛn kɛra cɛman ye, o ye Masaba ta ye. 13Aw bena to ka fali deen fɔlɔ kunmabɔ ni sagaden ye k'o di Masaba ma. N'aw m'o kɛ, aw k'a kuun ci. Aw bena to k'aw dencɛ fɔlɔw kunmabɔ fana. 14Sini ma sini ma, n'aw deenw y'aw ɲininga ko: ‹Nin kɛkun ye mun ye?›, aw k'a fɔ u ye ko: ‹Masaba ye an bɔ Ezipiti jɔnya la ni barika ye. 15Masacɛ tun te sɔnna an ka taga minkɛ, o la, Masaba ye Ezipitikaw deen fɔlɔw, n'u ka begɛnw deen fɔlɔw bɛɛ faga. O le y'a to an be begɛnw deen fɔlɔ cɛmanw bɛɛ di Masaba ma k'o kɛ saraka ye, ani k'an dencɛ fɔlɔw kunmabɔ.› 16Ayiwa, a bena kɛ taamasiɲɛ ye aw fɛ, i n'a fɔ bolo kan taamasiɲɛ ni teen na ta. Bari Masaba y'an bɔ Ezipiti jamana kɔnɔ n'a yɛrɛ ka sebagaya ye.»\nIsirayɛlidenw ka koo kongokolon kɔnɔ\n17Tuma min na Ezipiti masacɛ ye sira di jama ma, filisiw ka jamana sira tun ka surun, nga Ala m'a kɛ u ka o sira nin minɛ, bari a ko: «N'u y'a ye ko u bena kɛlɛ kɛ yen, n'a sɔrɔ u ka miiri bena yɛlɛma, ka kɔsegi Ezipiti.» 18O la, Ala y'a kɛ jama munumununa ni kongokolon sira ye ka taga Buruku kɔgɔji faan fɛ. Isirayɛlidenw bɔra Ezipiti jamana na tuma min na, u labɛnnin tun lo. 19- Musa ye Yusufu kolow bɔ a kaburu kɔnɔ, ka taga n'u ye, bari Yusufu tun ye Isirayɛlidenw wajibiya ka kali. A ko: «Siga t'a la, Ala bena na aw dɛmɛ ka bɔ yan. N'a y'o kɛ tuma min na, aw ka ne kolow ta ka taga n'u ye.»\n20U wilila ka bɔ Sukɔti ka taga sigi Etamu, kongokolon daa la. 21Masaba tun bilara u ɲa tilefɛ, sankaba kɔnɔ janko ka sira yira u la. Sufɛ, a tun be bila u ɲa tasuma kɔnɔ sanfɛ ka yeelen bɔ u ye, janko u ka se ka taama suu ni tile. 22Sankaba nin tun te bɔ jama ɲafɛ tilefɛ, tasuma fana tun te bɔ u ɲa sufɛ.


Ɛsi 3 AKKDC08 - Saan kalo wolonwulanan na, - Bible Search\nƐsi 2 Ɛsi 4\n1Saan kalo wolonwulanan na, Isirayɛlidenw bɛɛ tun sera u ka duguw la ka ban. O tuma na, jama wilila ka ɲɔgɔn lajɛn Zeruzalɛmu ka kɛ kelen ye. 2- Yozadaki dencɛ Zozuwe n'a tɔɲɔgɔn sarakalasebagaw, ani Salatiyɛli dencɛ Zorobabɛli n'a balimaw wilila ka sarakabɔyɔrɔ lɔ Isirayɛli ka Ala ye janko ka saraka jɛnitaw bɔ Ala ye ka kɛɲɛ ni Ala ka mɔgɔ Musa ka sariyasɛbɛ kɔnɔnakuma ye. 3- U tun be siran siya wɛrɛw ɲa minw tun be jamana nin kɔnɔ. O bɛɛ n'a ta, u ye sarakabɔyɔrɔ lɔ a lɔyɔrɔkɔrɔ la yen.a U ye saraka jɛnitaw bɔ Masaba ye a kan, sɔgɔma ta ni wulafɛ ta. 4- U ye *Gwatakɔrɔsigi ɲanagwɛ kɛ, ka kɛɲɛ n'a fɔcogo ye Musa ka sariyasɛbɛ la fana. Saraka jɛnita daa minw ka kan ka bɔ loon o loon, u y'o bɔ ka kɛɲɛ ni sariya ye. 5- O kɔ, u be deli ka saraka jɛnita minw bɔ, u ye olu bɔ, ka kalokura ta bɔ, ani ɲanagwɛ tɔw sarakaw, ɲanagwɛ minw be kɛ Masaba tɔgɔ la, ni mɔgɔ minw tun b'a fɛ k'u yɛrɛ ka saraka bɔ Masaba ye. 6Saan kalo wolonwulanan nin tile fɔlɔ yɛrɛ la, u y'a daminɛ ka saraka jɛnitaw bɔ Masaba ye, k'a sɔrɔ Masaba batoso juu tun ma sigi fɔlɔ.\n7U ye wari di kabakurulɛsɛbagaw ni yirilɛsɛbagaw ma, ka dumuni ni minnifɛn ani tulu di Sidɔnkaw ni Tirikaw ma janko olu ka sɛdiriyiriw ta Liban k'o don kurun kɔnɔ ka na n'o ye fɔɔ Zafa, ka kɛɲɛ ni Pɛrɛsi masacɛ Sirusi ka fɔta ye. 8U senin Zeruzalɛmu, Ala ka soo, o saan filanan kalo filanan na, Salatiyɛli dencɛ Zorobabɛli ni Yozadaki dencɛ Zozuwe, n'u tɔɲɔgɔn sarakalasebaga tɔw ani Levi kɔmɔgɔ tɔw, ni mɔgɔ minw bɛɛ kɔsegira ka na Zeruzalɛmu ka bɔ jɔnya la, u ye baara daminɛ, k'a fɔ Levi kɔmɔgɔw ye minw sii sera saan mugan ma ani ka tɛmɛ o kan, ko u ka sigi Masaba ka soo lɔbaara kunna. 9Zozuwe n'a dencɛw ni a badenw, Kadimiyɛli n'a dencɛw, ni Zuda kɔmɔgɔw, ni Enadadi dencɛw, olu n'u dencɛw, ani u badenw, u bɛɛ jɛnna ka Ala ka soo lɔko kɔlɔsi. U bɛɛ tun ye Levi kɔmɔgɔw ye.\n10- Soo lɔbagaw tun be Masaba batoso juu sigira tuma min na, sarakalasebagaw y'u ka sarakalasefaniw don, u y'u wele ka na o yɔrɔ la ni buru fiyɛtaw ye, ani Levi kɔmɔgɔ Azafu deenw nana ni nigɛ gositaw ye, janko u ka se ka Masaba tanu ka kɛɲɛ ni Isirayɛlidenw ka masacɛ Dawuda ka fɔta ye. 11- U tun be to ka nin dɔnkili le la ka Masaba tanu ka barika la a ye. U tun be to k'a fɔ ko:\n«Masaba ka ɲi,\na ka makari te ban Isirayɛlidenw faan fɛ abada!»\nJama bɛɛ tun be to ka pɛrɛn kosɔbɛ ka Masaba tanu, bari u tun be Masaba ka soo juu sigira. 12Sarakalasebagaw ni Levi kɔmɔgɔw ani gwatigi minw tun kɛra cɛkɔrɔbaw ye, n'u tun ye Ala ka sokɔrɔ lɔnin ye, olu caaman tun be kasira ni mankanba ye, u be daminɛna ka soo nin juu sigi u ɲana tuma min na. Mɔgɔ caaman dɔ wɛrɛw tun be nisɔndiya ani ka kulekule, 13fɔɔ mɔgɔw tun te se ka mankan nin bɔ ɲɔgɔn na u cɛma, nisɔndiya ta ani kasi ta, bari jama tun be mankanba le kɛra, fɔɔ k'i to yɔrɔjan i b'a mɛn.


Kɛw 12 AKKDC08 - O waati la, masacɛ *Erɔdi ye Krista ka - Bible Search\nKɛw 11 Kɛw 13\nErɔdi be Zaki faga, ka Piyɛri don kaso la\n1O waati la, masacɛ *Erɔdi ye Krista ka jama mɔgɔ dɔw minɛ k'u tɔɔrɔ. 2A ye Zan kɔrɔcɛ Zaki kuun tigɛ. 3A y'a ye k'o diyara zuwifuw ye minkɛ, a ye Piyɛri fana minɛ. (O kɛra *Buru funubali ɲanagwɛ waati la.) 4- Piyɛri minɛnin kɔ, Erɔdi ye sɔlidasikulu naani bila a kɔlɔsili la, kulu kelen kelen bɛɛ mɔgɔ naani naani. Erɔdi tun ko ni *Hɔrɔnya ɲanagwɛ tɛmɛna, a tun bena bɔ ni Piyɛri ye k'a kiti jama ɲana. 5Ka Piyɛri datugunin to kaso la, Krista ka jama kɔni tun be Ala daalil'a ye dɔrɔn.\nMɛlɛkɛ dɔ be Piyɛri dɛmɛ ka bɔ kaso la\n6*Erɔdi tun bena Piyɛri kiti sini ɲɔgɔn. Sufɛ Piyɛri tun be sinɔgɔra sɔlidasi fila cɛma, jɔrɔkɔw tun donnin b'a la, k'o siri sɔlidasi nunu na. O y'a sɔrɔ kɔlɔsilikɛbaga dɔw fana tun be daa la. 7O tuma na, Matigi ka mɛlɛkɛ dɔ donna, o yɔrɔnin bɛɛ, kasobon kɔnɔna bɛɛ sinna ka kɛ yeelenba ye. Mɛlɛkɛ ye Piyɛri gosi a gɛrɛn na ko a ka wili joona.\nJɔrɔkɔ nunu tigɛra ka bɔ a bolow la o yɔrɔnin bɛ. 8Mɛlɛkɛ y'a fɔ a ye ko a k'a cɛɛ siri k'a ka sanbara don. Piyɛri sɔnna k'o kɛ. Mɛlɛkɛ y'a fɔ a ye tugu k'a k'a ka fani don ka tugu ale kɔ.\n9A bɔra ka tugu mɛlɛkɛ kɔ. Koo min tun be kɛra, Piyɛri tun ma la a la k'o ye tiɲɛ ye. A ɲana ko ale be sikora le. 10U nana tɛmɛ kɔlɔsilikɛbaga fɔlɔw, ni filananw na, nigɛkon be daa min na n'o sinnin be dugu kɔnɔna ma, u sera o ma, a yɛlɛla a yɛrɛ ma. U bɔra, u tagara se sirakun dɔ la, mɛlɛkɛ tununa Piyɛri la. 11Piyɛri ye hakili sɔrɔ tuma min na, a y'a fɔ ko: «Sisan, ne y'a lɔn ko tiɲɛ lo Matigi y'a ka mɛlɛkɛ dɔ ci ka na ne bɔsi Erɔdi la, ka ne kisi zuwifuw daa ma.»\n12Zan min be wele ko Mariki, Piyɛri ɲaa yɛlɛla, a tagara o bamuso ka soo. Mɔgɔ caaman lajɛnnin tun be yen n'u be Ala daalila. 13A ye bulonda kɔkɔ, sunguru dɔ tɔgɔ ko Ɔrɔdi, ale tagar'a filɛ. 14A ye Piyɛri kumakan lɔn. Nisɔndiya fɛ, a yɛrɛ ma daa yɛlɛ, a bolila ka taga fɔ soo kɔnɔ mɔgɔw ye ko Piyɛri lo be bulonda la. 15U ko a ma: «Faa le b'i la wa?» O bɛɛ n'a ta, sunguru nin ma sɔn. U ko n'o lo, Piyɛri mɛlɛkɛ lo.\n16Piyɛri kɔni tora ka daa kɔkɔ. U dɛsɛra ka taga daa yɛlɛ, k'a ye ko Piyɛri lo. U ma la a la ni tiɲɛ lo. 17Piyɛri y'a bolo kɛ k'u ka je. U jera, Matigi y'a bɔ kaso la cogo min na, a y'o bɛɛ ɲafɔ u ye. O kɔ, a y'a fɔ u ye k'u ka taga o kibaru fɔ Zaki, ni balima tɔw ye. A y'o fɔ ka ban, a bɔra ka taga yɔrɔ dɔ la.\n18Dugu nana gwɛ, a kɛra hakiliɲagami ye sɔlidasiw fɛ. Piyɛri kɛra cogo min na, u m'a lɔn. 19Erɔdi ye mɔgɔw bila ka Piyɛri yɔrɔ ɲini ka dɛsɛ. A nana dɛsɛ ka kasobon daa kɔlɔsibagaw le kiti, o kɔ, k'u k'u faga. O bɛɛ kɔ, ale Erɔdi bɔra Zude ka taga tile fila kɛ Sezare.\nErɔdi ka sayako\n20Kɛlɛjugu dɔ tun be *Erɔdi ni Tiri ni Sidɔnkaw cɛ. Olu bɛnn'a la k'u be taga Erɔdi daali. O la, u ye Erɔdi ka sibon labɛnbaga kɛ u teri ye fɔlɔ, o tɔgɔ tun ko Bilasitusi. U ka sɔrɔ ka taga bɛɛn ɲini. Fɔɔ bɛɛn tun ka ɲini bari olu ka jamana ka balofɛn caaman tun be bɔ Erɔdi ka jamana le kɔnɔ.\n21Loon min sigira, o nana se. Erɔdi y'a ka masafaniw don ka na sigi a ka masasigilan kan ka kuma daminɛ. 22Mɔgɔw tora ka pɛrɛn ko: «Nin te mɔgɔ kumakan ye, batofɛn kumakan lo.»\n23Erɔdi sɔnna u y'a boɲa i n'a fɔ Ala minkɛ, o le y'a to Matigi ka mɛlɛkɛ dɔ nan'a gosi. Tumu donna a la, a sara.\nBarinabasi ni Sɔli be kɔsegi Antiyɔsi\n24Ala ka kuma tun be jɛnsɛn ka taga dɔrɔn.\n25Cii min tun donna Barinabasi ni Sɔli bolo k'a kɛ Zeruzalɛmu, u tilara o la tuma min na, u kɔsegira Antiyɔsi. U kɔsegitɔ, u tagara ni Zan ye, o be min wele ko Mariki.


Yezu suu kununa ani a y’a yɛrɛ yira mɔgɔ caaman na | Yezu ka ɲɛnamaya\nYezu suu kununa ani a y’a yɛrɛ yira mɔgɔ caaman na\nLUKA 24:13-49 ZAN 20:19-29\nYEZU Y’A YƐRƐ YIRA A KA KALANDEN DƆW LA EMAYUSI SIRA KAN\nA YE ALA KA KUMA YƆRƆ CAAMAN ƝƐFƆ A KA KALANDENW YE\nTOMA MA SIGASIGA TUGUN\nDimansilon, Nisankalo tile 16nan na, kalandenw bele dusu tiɲɛnin lo. U m’a faamu fɛɛn min kama kaburu lakolon lo (Matiyo 28:9, 10; Luka 24:11). O loon wulafɛ, Kilewopasi ni kalanden wɛrɛ bɔra Zeruzalɛmu ko u be taga Emayusi dugu la. Kilomɛtɛrɛ 11 lo b’o dugu fila cɛ.\nKoo minw kɛra Yezu koo la, u tora ka baro kɛ o koo la sira kan. O kɔ, lonancɛ dɔ nana fara u kan. A y’u ɲininga ko: “Aw be mun baro la ɲɔgɔn fɛ?” Kilewopasi y’a jaabi ko: “Koo minw kɛra tile fila nin na, mɔgɔ si te Zeruzalɛmu min te o koow kala ma fɔɔ e dɔrɔn kɛ?” O lonan y’u ɲininga ko: “O ye mun ye?”—Luka 24:17-19.\nU y’a fɔ ko: “Nazarɛtika Yezu ka koo kɛ! . . . An kɔni jigi tun b’a kan ko mɔgɔ min ka kan ka Isirayɛlidenw kunmabɔ, ko ale tun lo.”—Luka 24:19-21.\nKoo minw kɛra o loon bɛɛ la, Kilewopasi n’a tɔɲɔgɔn y’o ɲɛfɔ a ye. U y’a fɔ a ye ko muso minw tun tagara Yezu ka kaburuda la, u y’a lakolon sɔrɔ ani k’o musow ye kabako dɔw ye. Mɛlɛkɛ dɔw y’u yɛrɛ yira u la k’a fɔ ko Yezu be niin na. U y’a fɔ ko u tɔɲɔgɔn dɔw tagara kaburuda la ani “musow y’a fɔ cogo min na, u tagar’a sɔrɔ ten.”—Luka 24:24.\nA gwɛnin lo ko kalanden fila nunu m’o koow kɔrɔ faamu. U tun be tagamana ni lonancɛ min ye, a y’u dɛmɛ k’u ka miiriya latilen. A y’a fɔ u ye ko: “Aw ye hakilitanw ye dɛ! Aw te la kiraw ka kuma fɔnin na joona fana. Wajibi tun lo Ala ka Mɔgɔ wolomanin nin tun ka tɔɔrɔ ten ka sɔrɔ ka boɲa sɔrɔ Ala fɛ.” (Luka 24:25, 26). O kɔ, Yezu ye Ala ka Kuma yɔrɔ caaman ɲɛfɔ u ye Krista koo la.\nA laban, o cɛɛ saba sera Emayusi dugu gɛrɛfɛ. Komi kalanden fila nunu b’a fɛ ka dɔ lɔn tugun, u ye lonancɛ “daali ko a ka to u fɛ bari tile be ɲini ka ban.” A sɔnna ani a sigira n’u ye dumuni na. Tuma min na a ye buru ta ka barika la Ala ye, k’a tilantilan k’a di u ma, u y’a lɔn ko Yezu lo. Nka, a tununa ka bɔ u ɲɛɛ kɔrɔ (Luka 24:29-31). Sisan kɔni, u y’a lɔn ko Yezu be niin na tiɲɛn na!\nO kalanden fila nunu ninsɔndiyaninba y’a fɔ ɲɔgɔn ye Yezu ka kumaw tun be min kɛra u la. U ko: “A tun be kumana an fɛ sira kan tuma min na ka to ka Ala ka kuma ɲafɔ an ye ka gwɛ, an nisɔndiyanin tun tɛ wa?” (Luka 24:32). U teliyara ka kɔsegi Zeruzalɛmu ka taga cidenw ni tɔɔw sɔrɔ ɲɔgɔn fɛ. Sanni Kilewopasi n’a tɔɲɔgɔn yɛrɛ ka se k’o koo ɲɛfɔ u ye, kalanden tɔɔw y’a fɔ u ye ko: “Matigi kununna tiɲɛ na.” U y’a fara a kan ko: “A y’a yɛrɛ yira Simɔn na.” (Luka 24:34). O kɔ, kalanden fila nunu y’a fɔ Yezu y’a yɛrɛ yira olu la cogo min na.\nYezu barila k’a yɛrɛ yira u la boon kɔnɔ. U bɛɛ kabakoyara kosɔbɛ! U do tun ye daaw sɔgɔ sabu u tun be siranna Yahutuw ɲɛ. O n’a t’a bɛɛ Yezu nana lɔ u cɛma. A y’a fɔ ni dususuman ye ko: “Ala ka hɛrɛ kɛ aw ye.” Nka, u jaa tigɛra kosɔbɛ i ko a tun kɛra u la loon dɔ cogo min na: “U tun be miiri ko [mɛlɛkɛ] dɔ lo.”—Luka 24:36, 37; Matiyo 14:25-27.\nWalisa k’a yira u la ko ale farisogolaman lo, nka ko ale tɛ yelifɛn dɔ ye wala fɛɛn wɛrɛ ye u be min miiri, Yezu y’a tɛgɛw n’a seenw yira u la k’a fɔ u ye ko: “Mun na aw be siran? Mun y’a to aw be sigasiga ten? Aw ka ne tigɛ ni n seenw filɛ, ne yɛrɛ lo tigitigi. Aw ye maga ne la k’a filɛ, aw ben’a ye ko farisogo ni kolo be ne la.” (Luka 24:36-39). U kabakoyara ani u ninsɔndiyara, nka u bele sigasigara dɔɔni.\nWalisa k’u dɛmɛ tugun u k’a faamu ko ale lo tigitigi, a y’u ɲininga ko: “N be dumunifɛn dɔ sɔrɔ aw fɛ yan wa?” U ye jɛgɛwusunin dɔ di a ma a y’o dumu. O kɔ, a y’a fɔ u ye ko: “Tuma min na ne tun ma sa ban, koo minw fɔra Musa ka sariya, ni kiraw ka kitabuw, ani Dɔnkiliw Ala ye kitabu la ne ka koo la, ne tun y’a fɔ aw ye ko wajibi lo o bɛɛ ka kɛ.”—Luka 24:41-44.\nYezu ye Kilewopasi n’a tɔɲɔgɔn dɛmɛ ka Ala ka Kuma faamu. Sisan, minw bɛɛ lajɛnin lo k’a lamini, a y’olu fana dɛmɛ ka faamuyali kɛ. A ko: “A fɔra Ala ka kuma na ko mɔgɔw bena Ala ka Mɔgɔ wolomanin tɔɔrɔ, k’a faga, a bena kunun a tile sabanan loon. A ka kibaru ka kan ka fɔ siyaw bɛɛ ye waasa u ka nimisa ka faran u ka kojuguw la, u ka hakɛw ka yafa. O ka kan ka daminɛ Zeruzalɛmu. Aw ka kan ka kɛ o koow lakalibagaw ye, bari aw y’o ye.”—Luka 24:46-48.\nAn m’a lɔn fɛɛn min kama, nka, ciden Toma tun tɛ yen n’u ye o loon na. O loon tɛmɛnin kɔ, kalanden tɔɔw ninsɔndiyanin y’a fɔ a ye “k’olu ye Matigi ye.” Nka, a y’u jaabi ko “n’ale ma puwɛnti nɔɔ ye a tigɛ la, k’a bolokunnaden don o woo la, k’a don a gɛrɛn ta la, ko ale tena la o la.”—Zan 20:25.\nTile seegi o kɔ, kalandenw ye ɲɔgɔn lajɛn tugun ka daaw sɔgɔ. Nka, nin sen fɛ, Toma tun be n’u ye. Yezu farisogolaman y’a yɛrɛ yira u la ani a y’u fo ko: “Hɛrɛ ka kɛ aw ye.” O kɔ, a y’a fɔ Toma ye ko: “N tigɛ mɔmɔ k’a filɛ, an’i bolo don n gɛrɛn na, i kana sigasiga tugu, nga i ka la ne la.” Toma y’a fɔ ko: “Ne Matigi ni n ka Ala!” (Zan 20:26-28). Sisan kɔni, a tɛ sigasiga ko Yezu be niin na ani ko a ye mɛlɛkɛ barikaman ye, o kɔrɔ, Jehova Ala ka lasigiden.\nYezu y’a fɔ a ye ko: “I ye ne ye, o le y’a to i lar’a la. Mɔgɔ minw ma ne ye, ani u fana be l’a la, olu dagamuna.”—Zan 20:29.\nKa kalanden fila to Emayusi sira kan, lonancɛ dɔ y’u ɲininga mun lo la?\nMun na kalanden fila nunu ninsɔndiyanin tun lo tuma min na Yezu tun be kumana u fɛ?\nTuma min na Kilewopasi n’a tɔɲɔgɔn kɔsegira Zeruzalɛmu, u ye kibaro diiman juman lo mɛn? Mun lo kɛra o kɔ?\nA laban, mun na Toma lara a la ko Yezu be niin na?\nA ci dɔ ma A ci dɔ ma Yezu suu kununa ani a y’a yɛrɛ yira mɔgɔ caaman na\njy sap. 135 ɲɛɛ 306-307


Sam fɔlɔ 31 AKKDC08 - Filisiw ye Isirayɛlidenw kɛlɛ. - Bible Search\nSam fɔlɔ 30 Sam 2nan int\nSam fɔlɔ 31\nSayuli ka sayako\n(Lok fɔlɔ 10.1-14)\n1Filisiw ye Isirayɛlidenw kɛlɛ. Isirayɛlidenw bolila u ɲa, mɔgɔ caaman fagara Gilibowa kulu kan. 2U sera ka Sayuli n'a deenw dɛrɛ, u ye Zonatan ni Abinadabu ani Malikisuwa, Sayuli deenw faga. 3Kɛlɛ gwanna Sayuli kɔ kosɔbɛ. Kalatigiw y'a ye, a tun be yɛrɛyɛrɛla kosɔbɛ olu ɲa. 4Sayuli y'a fɔ a ka kɛlɛkɛminanw tabaga ye ko a ka murujan bɔ k'ale faga janko kɛnɛkɛnɛbali nunu kana ale minɛ ka tolon kɛ ale la. Nga cɛɛ nin ma sɔn, bari a tun siranna kosɔbɛ. O la, Sayuli ye murujan juu tutu k'a yɛrɛ bila ka ben a kan. 5A ka kɛlɛkɛminanw tabaga nin y'a ye a sara, ale fana ye murujan juu tutu ka bɔ ka ben a kan, ale fana sara n'a ye. 6A kɛra ten, Sayuli n'a dencɛ saba n'a ka kɛlɛkɛminanw tabaga, ani a ka mɔgɔw bɛɛ sara o loon kelen na.\n7Isirayɛliden minw tun siginin be kɔkɛnɛ faan dɔ nin na, ani minw tun siginin be Zurudɛn baji kɔfɛ, olu y'a ye ko u ka mɔgɔw bolila ani ko Sayuli n'a deenw sara. Olu bɔra u ka duguw kɔnɔ ka boli k'u ka duguw to yen. Filisiw nana sigi u kɔnɔ.\n8O dugusagwɛ, filisiw nana ko u bena suu nunu ka minanw ta. U ye Sayuli n'a deen saba nunu suuw lanin ye Gilibowa kulu kan. 9U ye Sayuli kuun tigɛ, k'a ka kɛlɛkɛminanw ta, ka mɔgɔw ci ka yaala Filisi jamana bɛɛ kɔnɔ k'o kibaruya fɔ u ka josow kɔnɔ ani jama ye. 10U ka joo minw tɔgɔ ko *Asitarite, u ye Sayuli ka kɛlɛkɛminanw bila olu ka soo kɔnɔ, ka Sayuli suu gwengwen dugu laminikogo kan.\n11Filisiw ye fɛɛn min kɛ Sayuli la, Yabɛsi min be Galaadi mara la, o dugu mɔgɔw y'o mɛn tuma min na, 12u ka cɛfariw bɛɛ wilila ka suu bɛɛ kɛ taama na ka na Bɛtiseyan, ka na Sayuli n'a deenw bɔ kogo kan ka taga n'u ye Yabɛsi k'u jɛni. 13U y'u kolow ta ka taga u don joyiri dɔ kɔrɔ Yabɛsi, ani ka suun don tile wolonwula.


Kok 6 AKKDC08 - Masaba y'a fɔ Musa ye ko: «A fɔ - Bible Search\nKok 5 Kok 7\nMɔgɔ min b'a daa di Ala ma\n1Masaba y'a fɔ Musa ye ko: 2«A fɔ Isirayɛlidenw ye ko ni cɛɛ dɔ, walima muso dɔ, ye dajuru ta ne Masaba ye k'a yɛrɛ danfara bɔ tɔw ka kɛ Naziricɛ ye,a 3- o tigi man kan ka dɔrɔ min, ani minnifɛn fariman wɛrɛw. A man kan ka duvɛn kumunin min, ani minnifɛn fariman wɛrɛw minw kumunin lo. A man kan ka *ɛrɛzɛnji min, walima k'a deen kɛnɛman, walima a janin dumu. 4Fɛɛn o fɛɛn bɔra ɛrɛzɛn na, a kisɛ fara a faraw kan, o si kana don a daa la o waati bɛɛ kɔnɔ. 5A fana man kan k'a kuun li o waati bɛɛ kɔnɔ. A saniyanin ka kan ka to, a ben'a kunsigi fanin to, fɔɔ ka taga se a ka loon latigɛnin ma, a ko a ben'a yɛrɛ di ne Masaba ma loon minw kɔnɔ.\n6«A fana man kan ka gwɛrɛ suu la o waati bɛɛ kɔnɔ. 7Hali n'a facɛ sara, walima a bamuso, walima a balimacɛ, walima a balimamuso, a man kan k'a yɛrɛ nɔgɔ n'o suu ye. Bari a y'a yɛrɛ di ne Masaba ma, o taamasiɲɛ b'a kuun na. 8A saniyanin ka kan ka to o waati bɛɛ la ne Masaba ye. 9N'a y'a sɔrɔ ko mɔgɔ dɔ barila ka sa a gɛrɛfɛ, k'a ɲagami a ka yɛrɛdiko la, a ben'a kuun li, a ka yɛrɛsaniyalon na. A ben'a kuun li tile wolonwulanan loon. 10Tile seeginan loon, a ka na ni tuganin fila, walima jɛnɛtuba fila ye k'o di sarakalasebaga ma Ɲɔgɔnkunbɛn fanibugu daa la. 11Sarakalasebaga bena kelen kɛ hakɛ yafa saraka ye, ka kelen kɛ saraka jɛnita ye. A tun ye hakɛ min kɛ suu nin koo la, a bena o yafa landa kɛ. O tigi nin ben'a yɛrɛ di ko kura o loon kelen na. 12A bena tila ka waati wɛrɛ sigi tugu k'a yɛrɛ di ne Masaba ma o kɔnɔ. A ka kan ka sankelensaga kɛ fili yafa saraka ye. A tun kɔnna ka loon minw latigɛ, olu te jati tugu. Bari a ka yɛrɛdi tun ɲagamina.\n13- «Yɛrɛdi nin sariya filɛ: a ka yɛrɛdi dafara loon min na, u ben'a to a be na Ɲɔgɔnkunbɛn fanibugu daa la. 14A be na n'a ka boɲafɛn ye k'o di Masaba ma: sankelensaga, fiɲɛ te min na, o ka kɛ saraka jɛnita ye, ni sankelensagamuso, fiɲɛ te min na fana, o ka kɛ hakɛ yafa saraka ye, ani sagajigi, fiɲɛ te min na, o ka kɛ jɛnɲɔgɔnya saraka ye. 15A ka na ni buru sinsin ɲaa kelen ye fununan te min na, min dilanna ni mugu tɛntɛnnin ye, ani ŋɔmi min nɔɔnina ni tulu ye, ani ŋɔmi sifa wɛrɛ ye, fununan te minw na, ka tulu bɔn u kan. A ka na ni suman saraka ani jii ye fana.\n16«Sarakalasebaga bena u di Masaba ma, ka hakɛ yafa saraka ani saraka jɛnita bɔ. 17A bena sagajigi nin kɛ jɛnɲɔgɔnya saraka ye ne Masaba ye, ani ka sinsin ɲaa kelen buru nunu di n ma, fununan te minw na, ka suman sarakaw, ni jii fana di.\n18«Min y'a yɛrɛ di ne Masaba ma, ale ben'a kuun li Ɲɔgɔnkunbɛn fanibugu daa la, k'a kunsigi nin ta ka taga o don jɛnɲɔgɔnya saraka tasuma kɔnɔ.\n19«Ni sagajigi nin sogo mɔnna, sarakalasebaga ben'a ɲafɛsen bɔ, ka ŋɔmi kelen bɔ sinsin kɔnɔ, fununan te min na, ani ŋɔmi sifa wɛrɛ deen kelen, fununan te min na fana, k'o don yɛrɛdibaga nin bolo a kuun linin kɔ, 20ka sɔrɔ k'o fifa ne Masaba ɲakɔrɔ. O ye ne Masaba ta ye, o be kɛ sarakalasebaga ta ye ka fara a disi kan, min fifara, ani woto, u be min bila ne Masaba ye. O kɔ, yɛrɛdibaga nin be se ka duvɛn min.\n21«Ni mɔgɔ min ye dajuru ta ko a b'a yɛrɛ di ne Masaba ma, o tigi ka sariya le ye nin ye. A bena saraka min bɔ ne ye a ka yɛrɛdi kosɔn, o le ye nin ye. Ni see b'a ye ka fɛɛn wɛrɛ fara o kan, a be se k'o kɛ. Nga a ye dajuru ta koo min na, a ka kan k'o le kɛ ka kɛɲɛ n'a sariya ye.»\n22Masaba y'a fɔ Musa ye ko: 23«A fɔ Arɔn n'a deenw ye ko u bena to ka duba kɛ Isirayɛlidenw ye ten le:\n24‹Masaba ka barika don i la k'i tanga,\n25k'i filɛ ni ɲaɲuman ye,\nka makari i la,\n26k'i ta ɲa, ka hɛrɛ kɛ i ye!›\n27«U bena to ka ne tɔgɔ wele ten ka duba kɛ Isirayɛlidenw ye, ne be o duba minɛ.»


Ala sagonata ye mun ye dugukolo koo la? | Bibulu ka kalan\nAla sagonata ye mun ye dugukolo koo la?\nAla sagonata ye mun ye adamadenw koo la?\nU ye Ala sɔsɔ cogo di?\nƝɛnamaya bena kɛ cogo di dugukolo kan loon nataw la?\n1. Ala sagonata ye mun ye dugukolo koo la?\nALA be ni sagonata ɲumanba ye dugukolo koo la. Jehova b’a fɛ mɔgɔw ka caya ka dugukolo fa ani u ka ɲɛnamaya kɛ a kan hɛɛrɛ la ani kɛnɛya la. Bibulu b’a fɔ ko “Ala tun ye yɔrɔɲuman dɔ labɛn kɔrɔn ɲafan fɛ, k’a tɔgɔ la ko Edɛn” ani a “y’a kɛ yiri ɲanaman sifa bɛɛ falenna . . . minw ka ɲi dumuni na.” Cɛɛ fɔlɔ Adama n’a muso Awa danni kɔ, Ala y’u bila o yɔrɔ cɛɲumanba nin na ani a y’a fɔ u ye ko: “Aw ka deenw wolo ka caya ka dugukolo fa k’a kolo.” (Zɛnɛzi 1:28; 2:8, 9, 15). O la, Ala tun b’a fɛ adamadenw ka deenw sɔrɔ, u ka alijɛnɛ labonya fɔɔ ka taga se dugukolo daan bɛɛ ma ani u ka bɛgɛnw ni kongo sogow ladon.\n2. (a) An b’a lɔn cogo di ko Ala sagonata bena dafa dugukolo ta fan fɛ? (b) Bibulu be mun fɔ adamadenw ka ɲɛnamaya banbali koo la?\n2 E ka miiri la, Ala sagonata min tun ye ko adamadenw ka ɲɛnamaya kɛ alijɛnɛ kɔnɔ dugukolo kan, yala o bena dafa loon dɔ la wa? Ala y’a fɔ ko: “Ne ye min fɔ, ne bena o kɛ.” (Ezayi 46:9-11; 55:11). Tiɲɛn lo, Ala bena a sagonata dafa, siga si t’o la! A y’a fɔ ko ale ma dugukolo “dan k’a lakolon to,” nka “a y’a dan janko mɔgɔ ka to a kan.” (Ezayi 45:18). Ala tun b’a fɛ mɔgɔ sifa jumanw ka ɲɛnamaya kɛ dugukolo kan? Ani a tun b’a fɛ u ka wagati hakɛ juman kɛ a kan? Bibulu b’a fɔ ko: “Dugukolo na kɛ mɔgɔ tilennenw ciyɛn ye. U na sigi a kan badaa.”—Zaburuw 37:29, ABM; Yirali 21:3, 4.\n3. Dusukasiko jumanw be yen dugukolo kan bi, ani o be na ni ɲiningali jumanw ye?\n3 Ayiwa, o kɔni ma dafa fɔlɔ. Bi, adamadenw be bana ani u be sa. U be kɛlɛ kɛ ka ɲɔgɔnw faga yɛrɛ. Sababu dɔ ye koow ɲagami. Tiɲɛn na, Ala tun t’a fɛ dugukolo ka kɛ i ko an ɲɛɛ b’a la cogo min na bi! Mun lo kɛra do? Mun na Ala sagonata ma dafa do? Adamadenw ka tariki gafe si tɛ se k’o ɲɛfɔ an ye sabu ɲagamini daminɛna sankolo lo la.\nJUGUYA DAMINƐ COGO\n4, 5. (a) Jɔn yɛrɛyɛrɛ lo tɛmɛna saa dɔ fɛ ka kuma Awa fɛ? (b) Mɔgɔ hɔɔrɔn be se ka yɛlɛma ka kɛ soon ye cogo di?\n4 Bibulu ka kitabu fɔlɔ be mɔgɔ dɔ kofɔ min kɛra Ala kɛlɛbaga ye ani a koo yirala kɛnɛ kan Edɛn nankɔtu la. Bibulu b’a kofɔ i ko “saa” nka saa yɛrɛyɛrɛ tun tɛ. Bibulu ka kitabu laban b’a koo lakali i ko “Sutana, diɲɛ ɲagamibaga.” A fana weelela ko “sakɔrɔ” (Zɛnɛzi 3:1; Yirali 12:9). O mɛlɛkɛ barikaman wala danfɛn yebali tɛmɛna saa dɔ fɛ ka kuma Awa fɛ. A y’a to Awa k’a miiri ko saa yɛrɛyɛrɛ lo be kumana. Siga t’a la, tuma min na Ala tun be dugukolo labɛnna adamadenw ye, o mɛlɛkɛ tun be yen.—Zɔbu 38:4, 7.\n5 Nka, komi Jehova ka danfɛnw bɛɛ dafalen lo, jɔn lo ye o mɛlɛkɛ kɛ “Naafigi” ani “Sutana” ye? Ka koow fɔ nɔgɔman na, Ala ka mɛlɛkɛ barikaman dɔ lo y’a yɛrɛ kɛ Sutana ye. O koo kɛra cogo di? Ayiwa, bi, mɔgɔ hɔɔrɔn be se ka yɛlɛma ka kɛ soon ye. O be kɛ cogo di? A tigi be se k’a to kojugu nege k’a minɛ. N’a tora ka miiri o kojugu la, a nege be se ka bonya a kɔnɔ kosɔbɛ. O la sa, n’a ye sababu dɔ sɔrɔ, a be se k’a ɲini k’o kojugu kɛ.—Zaki 1:13-15.\n6. Ala ka mɛlɛkɛ barikaman dɔ kɛra Sutana Naafigi ye cogo di?\n6 O ɲɔgɔn lo ye Sutana Naafigi sɔrɔ. Tuma min na Ala y’a fɔ Adama ni Awa ye ko u ka deenw sɔrɔ ka caya ka dugukolo fa, a be komi Sutana y’o kuma mɛn (Zɛnɛzi 1:27, 28). Siga t’a la, Sutana y’a miiri ko ‘Sanni adamaden nunu bɛɛ ka Ala bato, mun na u tɛ ne bato?’ O cogo la, kojugu nege y’a minɛ. A laban, a y’a latigɛ ka Awa lafili a kɛtɔ ka ngalon fɔ a ye Ala koo la (Zɛnɛzi 3:1-5). O cogo la, a kɛra “Sutana” ye, o min kɔrɔ ko “Kɛlɛbaga” ani a fana kɛra “Naafigi” ye.\n7. (a) Mun na Adama ni Awa sara? (b) Mun na Adama bɔnsɔnw bɛɛ be kɔrɔ ani u be sa?\n7 Sutana tɛmɛna nanbara ni ngalon fɛ ka Adama ni Awa lasun u ka Ala kaan bila (Zɛnɛzi 2:17; 3:6). O sababu fɛ, u labanna ka sa i ko Ala tun y’a fɔ cogo min na (Zɛnɛzi 3:17-19). Jurumu kɛnen kɔ, Adama kɛra mɔgɔ dafabali ye. O kama a bɔnsɔnw bɛɛ ye jurumu cɛɛn ta ale fɛ (Ɔrɔmukaw 5:12). An be se ka tɛmɛ birikibɔnan fɛ k’o koo ɲɛyira. Ni fiyɛn be yen birikibɔnan na, mun lo be kɛ biriki kelen-kelen bɛɛ la? O fiyɛn be kɛ biriki kelen-kelen bɛɛ la. O cogo kelen na, adamaden kelen-kelen bɛɛ ye “fiyɛn” wala dafabaliya sɔrɔ cɛɛn ye Adama fɛ. O lo y’a to adamadenw bɛɛ be kɔrɔ ani u be sa.—Ɔrɔmukaw 3:23.\n8, 9. (a) A be komi Sutana ye Ala sɔsɔ koo juman lo la? (b) Mun na Ala ma murutilenw halaki yɔrɔnin kelen?\n8 Sutana kɛtɔ ka Adama ni Awa lasun u ka Ala hakɛ ta, a tun be murutili dɔ lo lawulila ten. A tun be Jehova ka kuntigiya kɛcogo lo sɔsɔra. Tiɲɛn na, Sutana tun b’a fɔra le ko ‘Ala ka kuntigiya man ɲi. A tɛ tiɲɛn fɔ, ani a be mɔgɔ minw mara a b’u jɛn fɛɛn ɲumanw na. Adamadenw mako tɛ yen Ala ka kuntigiya la. Min ye ɲuman ani juguman ye, u be se k’o latigɛ u yɛrɛ ye. Ne ka kuntigiya lo bena fisaya u ma.’ Ala tun bena o nɛnini n’o darabɔli jaabi cogo di? Dɔw y’a miiri ko Ala tun ka ɲi k’o murutilenw faga dɔrɔn. Nka, yala o tun bena Sutana ka sɔsɔli kumaw jaabi wa? Yala o tun bena a yira ko Ala ka kuntigiya kɛcogo ka ɲi wa?\n9 Jehova ka kiti koow tilennen lo, fiyɛn si t’u la. O kama a tun tɛ se ka sin k’o murutilenw faga kelen. A y’a latigɛ ka wagati to Sutana ye walisa k’a ka darabɔli jaabi cogo ɲuman na ani k’a yira ko Sutana ye ngalontigɛla ye. O la, a ye wagati dɔ to adamadenw ye walisa u k’u yɛrɛ mara k’u to Sutana fanga kɔrɔ. Gafe nin kalansen 11nan bena a ɲɛfɔ fɛɛn min kama Jehova ye koow latigɛ ten ani mun na a ye wagati jan to o koow ɲɛnabɔli kama. Nka sisan, an ka miiri k’a filɛ: Yala joo tun be Adama ni Awa fɛ ka la Sutana la o min tun ma deli k’u mako ɲɛ ka ye wa? Fɛɛn o fɛɛn tun be u fɛ, Jehova lo tun y’a di u ma. Yala a bɛnnen tun lo u k’a miiri ko ale be ngalonfin fɔ wa? Ni e tun lo, i tun bena mun lo kɛ do?\n10. I be se ka tugu Jehova kɔ cogo di walisa ka Sutana ka darabɔli kumaw jaabi?\n10 A ka ɲi i ka miiri o ɲiningaliw kan sabu o ɲɔgɔnna sɔsɔlikow ɲɛsinna an kelen-kelen bɛɛ ma bi. Tiɲɛn na, i be se ka Sutana ka darabɔli kumaw jaabi i kɛtɔ ka tugu Jehova kɔ: I ka sɔn Jehova ka kuntigiya ma ani i k’a yira ko Sutana ye ngalontigɛla ye (Zaburuw 73:28; Talenw 27:11). A fɔ man di, nka mɔgɔ miliyari caaman minw be dugukolo kan, u damanin dɔrɔn lo b’o kɛ. O be na ni ɲiningaliba dɔ ye: Tiɲɛn-tiɲɛn na, yala Bibulu b’a fɔ ko Sutana lo be duniɲa nin marala wa?\nJƆN LO BE DUNIƝA NIN MARALA?\nSutana tun be se ka duniɲa ka masayaw bɛɛ di Yezu ma cogo di, n’o y’a sɔrɔ u tun tɛ a ta ye?\n11, 12. (a) Yezu ye kɔrɔbɔli min sɔrɔ, o b’a yira cogo di ko Sutana ye duniɲa nin kuntigi ye? (b) Dalilu wɛrɛ jumanw b’a yira ko Sutana ye duniɲa nin kuntigi ye?\n11 Yezu ma sigasiga abada ko Sutana lo be duniɲa nin marala. Loon dɔ la, cogo kabakoman dɔ la, Sutana ye “diɲɛ jamanaw bɛɛ n’u ka nɔɔrɔ yira a la.” Ani Sutana y’a fɔ a ye ko: “N’i y’i kunbiri gwan ne kɔrɔ ka ne bato, ne bena nunu bɛɛ d’i ma.” (Matiyo 4:8, 9; Luka 4:5, 6). I ka miiri nin na: Yala o koo tun bena kɛ kɔrɔbɔli ye Yezu fɛ ni Sutana tun tɛ o masayaw kuntigi ye wa? Yezu ma sɔsɔli kɛ ko duniɲa ka gofɛrɛnɛmanw bɛɛ tɛ Sutana ta ye. Siga t’a la, Yezu tun bena o kɛ ni Sutana tun tɛ duniɲa ka masayaw kuntigi ye.\n12 Tiɲɛn lo, Jehova ye sebagayabɛɛtigi Ala ye. Ale lo ye fɛɛnw bɛɛ dan cogo ɲuman na ( Yirali 4:11). Nka, Bibulu t’a fɔ yɔrɔ si la ko Jehova Ala wala Yezu Krista ye duniɲa nin kuntigi ye. Yezu yɛrɛ y’a fɔ ka gwɛ ko Sutana ye “diɲɛ nin kuntigi” ye (Zan 12:31; 14:30; 16:11). Bibulu fana b’a weele ko “diɲɛ kuntigi” (2 Korɛntikaw 4:3, 4). Ciden Zan y’a sɛbɛ o Ala kɛlɛbaga wala Sutana koo la ko: “Diɲɛ bɛɛ bɛ Sitanɛ fanga kɔrɔ.”—1 Zan 5:19, ABM.\nSUTANA KA DUNIƝA BENA HALAKI COGO MIN NA\n13. Mun na an makoya be duniɲa kura la?\n13 Duniɲa be juguyara ka taga saan o saan. Marifakɛlɛw, politiki mɔgɔ nanbarakɛlaw, diinan kuntigi filankafow ani kojugukɛla dusukun gwɛlɛw lo falen be duniɲa kɔnɔ. Duniɲa kuru bɛɛ tɛ se ka yɛlɛma cogo si la. Bibulu b’a yira ko yanni dɔɔni, Ala bena duniɲa jugu nin halaki Arimagedɔn kɛlɛ la. Duniɲa kura tilennen bena sigi a nɔɔ na.—Yirali 16:14-16.\n14. Ala ye jɔn lo sugandi k’a kɛ a ka Masaya Kuntigi ye, ani Bibulu tun kɔnna k’o kofɔ cogo di?\n14 Jehova Ala ye Yezu Krista lo sugandi k’a kɛ a ka sankolo la Masaya wala gofɛrɛnɛman Kuntigi ye. Kabi wagati jan, Bibulu tun kɔnna k’a fɔ ko: “Bari, deen dɔ wolola an fɛ, dencɛ dira an ma. Masaya dir’a ma. A bena wele ko Ladibagasɔbɛ, Ala Fangatigi, Waati bɛɛ Faa, Hɛrɛtigi. A ka fanga bena boɲa, a ka masaya hɛrɛ tena ban. A bena to Dawuda ka masasigilan kan masaya la. A bena o masaya sabati, ka barika don a la tiɲɛ, ni tilenninya la kabini sisan ni tuma bɛɛ. Masaba, Setigi bena o kɛ bari a jijanin lo o kama.” (Ezayi 9:5, 6). Ka ɲɛsin o gofɛrɛnɛman koo ma, Yezu y’a ka kalandenw degi u ka deli kɛ ko: “I ka masaya ka na. I sago ka kɛ dugukolo kan i ko a be kɛ sankolo la cogo min na.” (Matiyo 6:10). An bena a ye kɔfɛ gafe nin kɔnɔ ko yanni dɔɔni, Ala ka Masaya bena duniɲa ka gofɛrɛnɛmanw bɛɛ halaki ani ale yɛrɛ bena sigi u bɛɛ nɔɔ na (Daniyɛli 2:44). O kɔ, a bena dugukolo bɛɛ yɛlɛma k’a kɛ alijɛnɛ ye.\nDUNIƝA KURA WAGATI KA SURUN!\n15. “Dugukolo kuraman” ye mun ye?\n15 Bibulu b’an jigi sigi ko: “[Ala] y’a daa di sankolo ni dugukolo kuraman minw koo la, an be olu makɔnɔna. Tilenninyako dama le bena kɛ o yɔrɔ la.” (2 Piyɛri 3:13; Ezayi 65:17). Tuma dɔw la ni Bibulu be kuma “dugukolo” koo la, a kaan be dugukolo kan mɔgɔw lo ma (Zɛnɛzi 11:1). O kama, “dugukolo kuraman” tilennen min kofɔra, o ye adamaden jamakulu ye min ye Ala diyanye sɔrɔ.\n16. Ala be nilifɛn nafamanba juman di a diyanye mɔgɔw ma? An ka kan ka mun lo kɛ walisa k’o sɔrɔ?\n16 Yezu ye layidu ta ko duniɲa kura nata kɔnɔ, minw be ni Ala diyanye ye, olu bena Ala ka nili sɔrɔ: “ɲɛnamaya banbali.” (Mariki 10:30, ABM ). Hakɛ to, i ka Bibulu dayɛlɛ Zan 3:16 ani 17:3 la. Yezu ko i ka kan ka min kɛ walisa ka ɲɛnamaya banbali sɔrɔ, i k’o kalan. Mɔgɔ minw be Bibulu ka saratiw dafa, olu bena Ala ka nilifɛn cɛɲumanba sɔrɔ alijɛnɛ nata kɔnɔ dugukolo kan. Sisan, a filɛ Bibulu b’o dugaw lakali cogo min na.\n17, 18. Mun na an lanen b’a la ko hɛɛrɛ ni lafiya bena kɛ dugukolo yɔrɔ bɛɛ la?\n17 Juguya, marifakɛlɛ, kojugukɛ ani fariyakow tɛna kɛ yen. “Mɔgɔ jugu tɛna ye tun . . . Nka dugukolo na kɛ mɔgɔ sabalilenw ciyɛn ye.” (Zaburuw 37:10, 11, ABM ). Hɛɛrɛ bena kɛ yen sabu Ala ‘bena kɛlɛ ban fɔɔ diɲɛ daan na.’ (Zaburuw 46:10; Ezayi 2:4). Ka fara o kan, “mɔgɔtilenninw bena hɛrɛ sɔrɔ a ka tile la. Hɛrɛ bena kɛ yen kosɔbɛ fɔɔ ni kalo te bɔ tugu”, o kɔrɔ ko fɔɔ abada!—Zaburuw 72:7.\n18 Jehova batobagaw bena ɲɛnamaya kɛ lafiya la. Bibulu sɛbɛwagati la, ni Israɛldenw tun be Ala kanminɛ, u tun be to lafiya la (Levitiki 25:18, 19). Ka kɛ o lafiya ɲɔgɔn na alijɛnɛ kɔnɔ, o bena kɛ kabako ye dɛ!—Ezayi 32:18; Mise 4:4.\n19. An b’a lɔn cogo di ko domuni bena caya Ala ka duniɲa kura kɔnɔ?\n19 Dumuni tɛna dɛsɛ tugun. Zaburu sɛbɛbaga ye dɔnkili la ko: “Sɛnɛfɛnw bena caya kosɔbɛ dugukolo kan fɔɔ ka yɛrɛkɛ kuluw kuncɛ la.” (Zaburuw 72:16, NW ). Jehova bena a ka mɔgɔ tilennenw duga, ani ‘sɛnɛfɛnw bena ɲa dugukolo kan.’—Zaburuw 67:7.\n20. Mun na an lanen b’a la ko dugukolo kuru bɛɛ bena kɛ alijɛnɛ ye?\n20 Dugukolo kuru bɛɛ bena kɛ alijɛnɛ ye. Adamaden jurumutɔw tun ye dugukolo yɔrɔ minw tiɲɛ, boon kura ɲumanmanw ani nankɔw bena kɛ olu nɔɔ na (Ezayi 65:21-24; Yirali 11:18). Dɔɔni dɔɔni, dugukolo kuru bɛɛ bena yɛlɛma ka kɛ yɔrɔ cɛɲumanba ye min be suman di i n’a fɔ Edɛn nankɔtu. Ala labɛnnen bena kɛ tuma bɛɛ ‘k’a tɛgɛ yɛlɛ ani ka nimanfɛnw bɛɛ wasa.’—Zaburuw 145:16.\n21. Mun lo b’a yira ko hɛɛrɛ bena kɛ adamadenw ni bɛgɛnw ni kongo sogow cɛ?\n21 Hɛɛrɛ bena kɛ adamadenw ni bɛgɛnw ni kongo sogow cɛ. Kongo sogow ni bɛgɛnw bena balo ɲɔgɔn fɛ. Hali deen fitinin tɛna siran kongo sogow ɲɛ u minw ka fari bi.—Ezayi 11:6-9; 65:25.\n22. Bana koo bena kɛ cogo di?\n22 Bana tɛna kɛ yen tugun. Tuma min na Yezu tun be dugukolo kan, a ye mɔgɔw kɛnɛya. K’a to Ala ka sankolola Masaya kuntigiya la, a bena mɔgɔw kɛnɛya ka tɛmɛ o kan (Matiyo 9:35; Mariki 1:40-42; Zan 5:5-9). O tuma na, “dugumɔgɔ si tɛna a fɔ ko: ‘Ne man kɛnɛ.’ ”—Ezayi 33:24; 35:5, 6, NW.\n23. Mun na suu kununni bena an dusu diya?\n23 An ka mɔgɔ sɔbɛ minw sara, u bena kunu ani ka kɛ ni ɲɛnamaya banbali jigiya ye. Ala hakili be mɔgɔ salen minw na, a bena u kunu ka bɔ saya la. Tiɲɛn na, “suw na kunun, mɔgɔ tilennenw ni mɔgɔ tilenbaliw bɛɛ.”—Kɛwaliw 24:15; Zan 5:28, 29, ABM.\n24. Ka ɲɛnamaya kɛ alijɛnɛ kɔnɔ dugukolo kan, e be mun miiri o koo la?\n24 Tiɲɛn na, minw y’a latigɛ ka an Danbagaba Jehova lɔn ani ka baara kɛ a ye, olu be ni siniɲasigi ɲumanba jigiya ye! Yezu tun be kumana o alijɛnɛ nata lo koo la min bena kɛ dugukolo kan tuma min a y’a fɔ ko: “I bena kɛ ne fɛ arijana na.” (Luka 23:43). A y’o layidu ta kojugukɛla dɔ lo ye min tun be sara a gɛrɛ fɛ. A kɔrɔtalen lo an k’a ɲini ka Yezu lɔn kosɔbɛ, ale min sababu fɛ o dugaw bɛɛ bena sɔrɔ.\nAla sagonata min ye ka dugukolo kɛ alijɛnɛ ye, o bena dafa.—Ezayi 45:18; 55:11.\nSutana lo be bi duniɲa marala.—Zan 12:31; 1 Zan 5:19.\nDuniɲa kura nata kɔnɔ, Ala bena duga caaman lase adamadenw ma.—Zaburuw 37:10, 11, 29.


Mat 26 AKKDC08 - Yezu tilanin kɔ a ka kuma na, a y'a fɔ - Bible Search\nMat 25 Mat 27\nCɛkɔrɔbaw be namara siri Yezu la\n(Mar 14.1-2; Luka 22.1-2; Zan 11.47,49,53)\n1Yezu tilanin kɔ a ka kuma na, a y'a fɔ a ka kalandenw ye ko: 2- «Aw b'a lɔn ko yanni tile fila, *Hɔrɔnya ɲanagwɛ bena se, u bena Mɔgɔ Dencɛ don mɔgɔjuguw bolo, waasa u k'a gwengwen lɔgɔ kan.» 3O waati la yɛrɛ, sarakalasebagaw kuntigiw ni cɛkɔrɔbaw tun ye ɲɔgɔn lajɛn sarakalasebagaw kuntigiba ka luu kɔnɔ, min tɔgɔ tun ko Kayifu. 4Olu bɛnn'a la k'u bena Yezu minɛ dogo la k'a faga. 5U tun b'a fɔra k'u man kan k'a minɛ ɲanagwɛ tuma na, ko n'o tɛ, mɔgɔw bena muruti.\nMuso dɔ be Yezu boɲa\n(Mar 14.3-9; Zan 12.1-8)\n6Ka Yezu to farisogobanatigi Simɔn ka soo Betani, 7- muso dɔ gwɛrɛla a la, daga cɛɲumanin dɔ tun b'a bolo. O daga nin tun dilannin be ni kabakuru ye min be wele alabatiri. A fanin tun be tulu kasadiman dɔ la min sɔngɔ ka gwɛlɛ. Ka Yezu to dumuni na, a ye tulu nin bɔn a kuun na. 8Kalandenw y'o ye minkɛ, u dimina k'a fɔ ko: «Mun na a ye tulu kasadiman nin cɛn ten? 9A tun be se ka feere sɔngɔgwɛlɛn na k'a wari di fantanw ma.» 10Yezu y'o kuma mɛn u fɛ minkɛ, a y'a fɔ u ye ko: «Mun na aw b'a dusu kasi? A ye koɲuman le kɛ ne ye ten. 11- Aw bena to ni fantanw ye tuma bɛɛ. Nga ne tena to n'aw ye tuma bɛɛ. 12Muso nin ye tulu nin bɔn ne fari kan, waasa ka ne fari labɛn ne suu donlon kama. 13Tiɲɛ na, ne b'a fɔ aw ye ko kibaru diman nin mana fɔ diɲɛ yɔrɔ o yɔrɔ, muso nin ye min kɛ ne ye, a tɔgɔ bena fɔ, mɔgɔw hakili be to a la.»\nZuda b'a fɛ ka Yezu don bolo la\n(Mar 14.10-11; Luka 22.3-6)\n14O tuma na, Yezu ka kalanden tan ni fila la kelen, min tɔgɔ ko Zuda Isikariyɔti, ale tagara sarakalasebagaw kuntigiw fɛ, 15- k'a fɔ u ye ko: «Aw bena mun le di ne ma, ni ne y'aw dɛmɛ ka Yezu minɛ?» Olu ye warigwɛ bi saba d'a ma. 16Kabini o waati la Zuda tun be cogoɲuman ɲinina waasa ka Yezu don u bolo.\nYezu ko kalanden fila ka taga Hɔrɔnya ɲanagwɛ dumuni labɛn\n(Mar 14.12-16; Luka 22.7-13)\n17*Buru funubali ɲanagwɛ loon fɔlɔ, Yezu ka kalandenw y'a ɲininga ko: «I b'a fɛ an ka taga *Hɔrɔnya ɲanagwɛ dumuni labɛn i ye yɔrɔ jumɛn?» 18Yezu y'a fɔ u ye ko: «Aw ye taga dugu kɔnɔ, karimasina fɛ, k'a fɔ a ye ko karamɔgɔ ko ale taawaati sera, ko ale n'a ka kalandenw bena Hɔrɔnya ɲanagwɛ dumuni kɛ a fɛ.» 19Kalandenw y'a kɛ i ko Yezu tun y'a fɔ u ye cogo min na. U ye Hɔrɔnya ɲanagwɛ dumuni labɛn yen.\nYezu ko dɔ bena ale janfa\n(Mar 14.17-21; Luka 22.14; Zan 13.21-30)\n20Sufɛ, Yezu n'a ka kalanden tan ni fila nunu tun siginin be dumuni na. 21K'u to dumuni na, Yezu y'a fɔ u ye ko: «Tiɲɛ na, ne b'a fɔ aw ye ko aw dɔ bena ne don mɔgɔjuguw bolo.» 22Kalandenw dusu kasira kosɔbɛ, fɔɔ u be Yezu ɲininga kelen kelen ko: «Ne lo wa, Matigi?» 23- Yezu y'u jaabi ko: «Mɔgɔ min y'a bolo don ni ne ye minan kɔnɔ, ale lo bena ne don mɔgɔjuguw bolo. 24Mɔgɔ Dencɛ bena sa i ko a fɔra Ala ka kuma na a ka koo la cogo min na. Nga min bena Mɔgɔ Dencɛ don mɔgɔjuguw bolo, bɔnɛ bena o tigi sɔrɔ. N'a tigi yɛrɛ tun ma wolo, o tun ka fisa a ma.» 25Zuda min tun b'a la k'a janfa, ale y'a ɲininga ko: «Ne lo wa, karamɔgɔ?» Yezu y'a jaabi ko: «E yɛrɛ le y'a fɔ.»\nYezu ka dumuni laban\n(Mar 14.22-25; Luka 22.15-20; Kor fɔlɔ 11.23-26)\n26Ka Yezu n'a ka kalandenw to dumuni na, a ye buru ta ka barika la Ala ye. O kɔ, a y'a karikari k'a di a ka kalandenw ma, k'a fɔ u ye ko: «Aw k'a minɛ k'a dumu, nin ye ne fari ye.» 27O kɔ, a ye duvɛn ta ka barika la Ala ye, k'a d'u ma k'a fɔ ko: «Aw bɛɛ k'a min, 28- bari nin ye ne joli ye, joli min be Ala ka layidu dafa, joli min bena bɔn mɔgɔ bɛɛ ka hakɛw yafa kosɔn. 29Ne b'a fɔ aw ye ko ne tena duvɛn min tugu, fɔɔ loon min na ne bena duvɛnkɛnɛ min n'aw ye ne Faa ka masaya la.» 30U ye dɔnkiliw la Ala ye ka ban tuma min na, u bɔra ka taga Olivuyirikulu kan.\nYezu ko Piyɛri ben'a fɔ ko a t'ale lɔn\n(Mar 14.26-31; Luka 22.33-34,39; Zan 13.37-38)\n31- O kɔ, Yezu y'a fɔ a ka kalandenw ye ko: «Bii suu nin na, aw bɛɛ bena boli ka ne to, bari a fɔra Ala ka kuma na ko:\n‹Ni bena sagadɛndɛbaga bugɔ, sagaw be jɛnsɛn.› »\n32- Yezu tagara ɲa ni kuma ye k'a fɔ ko: «Ni ne kununna n sanin kɔ tuma min na, ne bena bila aw ɲa Galile mara la.» 33Piyɛri y'a fɔ a ye ko: «Hali ni bɛɛ bolila k'i to, ne kɔni tena boli abada.» 34Yezu y'a fɔ a ye ko: «Tiɲɛ na, ne b'a fɔ i ye ko bii suu nin na yɛrɛ, sanni dondo ka kasi, i ben'a fɔ siɲɛ saba ko i te ne lɔn.» 35Piyɛri y'a fɔ a ye ko: «Hali ni ne ka kan ka sa n'i ye, ne kɔni ten'a fɔ ko n t'i lɔn fewu.» Kalanden tɔ nunu fana ko ten.\nYezu be Ala daali Zɛtisemane\n(Mar 14.32-42; Luka 22.40-46)\n36Yezu n'a ka kalandenw tagara yɔrɔ dɔ la u be min wele ko Zɛtisemane. A y'a fɔ u ye ko: «Aw ye sigi yan, ne bena taga ɲafɛ ka Ala daali.» 37A tagara ni Piyɛri ni Zebede dencɛ fila nunu ye. A dusu daminɛna ka kasi, a kɔnɔ gwanna. 38A y'a fɔ u ye ko: «Dusukasi bena n faga. Aw ye to yanni ne ye, aw kana sinɔgɔ.» 39A tagara ɲafɛ dɔɔni k'a kunbiri gwan k'a ɲaa biri duguma, ka Ala daali ko: «N Faa, ne kisi tɔɔrɔ nin ma n'a be se ka kɛ. Nga o kana kɛ ne sago la fɔɔ e sago.» 40O kɔ, a segira ka na kalanden saba nunu fɛ, ka u sɔrɔ sinɔgɔ la. A y'a fɔ Piyɛri ye ko: «Aw ma se ka to ɲaa na ni ne ye hali waati dɔɔni yɛrɛ wa? 41Aw ye to ɲana ka Ala daali waasa aw kana don kɔrɔbɔli la. Koɲumankɛ miiriya be mɔgɔw kɔnɔ, nga a kɛ see t'u ye.» 42A bɔra u kɔrɔ tugu siɲɛ filanan na ka taga Ala daali ko: «N Faa, n'a kɛra ko ne te se ka kisi o tɔɔrɔ nin ma, e sago ka kɛ.» 43A kɔsegira tugu ka n'a sɔrɔ u be sinɔgɔra, bari sinɔgɔ tun b'u la kosɔbɛ. 44Yezu y'u to yen ka kɔsegi ka taga Ala daali a siɲɛ sabanan na n'o kuma kelen ye. 45O kɔ, a kɔsegira a ka kalandenw yɔrɔ la, k'a fɔ u ye ko: «Aw be sinɔgɔra ka lafiɲɛ halibi wa? Ayiwa, waati surunyana. U bena Mɔgɔ Dencɛ don hakɛkɛlaw bolo. 46Aw ye wili an ka taga. Min be ne donna u bolo, ale natɔ filɛ.»\n(Mar 14.43-52; Luka 22.47-53; Zan 18.2-11)\n47Ka Yezu t'o kuma na, Zuda min tun ye kalanden tan ni fila nunu dɔ ye, ale sera ni jamaba ye. Murujanjan ni berew tun b'u bolo. Sarakalasebagaw kuntigiw ni cɛkɔrɔbaw le tun y'u ci. 48Yezu janfabaga Zuda tun y'a fɔ jama ye ko: «Ne bena cɛɛ min fo ka n bolo meleke a kaan na, o le ye Yezu ye. Aw k'a minɛ.» 49O yɔrɔnin kelen, Zuda sinna Yezu ma k'a fɔ a ye ko: «I ni suu, karamɔgɔ.» O kɔ, a y'a bolo meleke Yezu kaan na. 50Yezu y'a fɔ a ye ko: «N teri, i b'a fɛ ka koo min kɛ, o kɛ.» Mɔgɔ nunu gwɛrɛla ka Yezu minɛ. 51Mɔgɔ minw tun be ni Yezu ye, olu dɔ y'a ka murujan bɔ ka sarakalasebagaw kuntigiba ka baaraden tulo tigɛ. 52Yezu y'a fɔ o tigi ye ko: «I ka murujan don a nɔɔ na, bari mɔgɔ minw be kɛlɛ kɛ ni murujan ye, murujan le bena u faga fana. 53E m'a lɔn ko ne be se k'a fɔ n Faa ye ko a ka n dɛmɛ wa? O yɔrɔnin bɛɛ fana, a be se ka mɛlɛkɛ waa caaman ci ka na n dɛmɛ. 54N'o kɛra, Ala ka kuma min b'a fɔ k'o koow ka kan ka kɛ, o bena dafa cogo di?» 55- O kɔ, Yezu y'a fɔ jama ye ko: «Aw nana ni murujanjan ni berew ye ka ne minɛ, i n'a fɔ ne ye benkannikɛla ye. Ne tun be to ka sigi Alabatosoba kɔnɔ loon bɛɛ ka mɔgɔw kalan, aw ma ne minɛ 56Nga, o koo bɛɛ kɛra waasa min fɔra kiraw ka sɛbɛw kɔnɔ, o ka dafa.» O la, kalandenw bɛɛ bolila k'a to.\nYezu be kititigɛlaw ɲafɛ\n(Mar 14.53-65; Luka 22.54-55,63-71; Zan 18.12-18)\n57Mɔgɔ minw tun ye Yezu minɛ, olu tagara ni Yezu ye sarakalasebagaw kuntigiba Kayifu ka luu kɔnɔ. Sariya karamɔgɔw ni cɛkɔrɔbaw tun ye ɲɔgɔn lajɛn o yɔrɔ la. 58Piyɛri tugura a kɔ ka furancɛba to u ni ɲɔgɔn cɛ fɔɔ ka se sarakalasebagaw kuntigiba ka luu kɔnɔ. A donna ka sigi ni yɔrɔ kɔlɔsibagaw ye k'a filɛ, koo nin bena laban cogo min na. 59O y'a sɔrɔ sarakalasebagaw kuntigiw ni zuwifuw ka kititigɛlaw bɛɛ tun be galon dɔ ɲinina k'a la Yezu kan, waasa ka se k'a faga. 60Mɔgɔ caaman nana galon tigɛ ka la a kan, nga u ma se k'a jalakita sɔrɔ. O kɔ, mɔgɔ fila dɔ nana, 61- olu y'a fɔ ko: «Cɛɛ nin tun y'a fɔ ko ale be se ka Alabatosoba ci, ka tila k'a lɔ tile saba kɔnɔ.» 62Sarakalasebagaw kuntigiba wilila ka Yezu ɲininga ko: «Mɔgɔ nunu be kuma min fɔra i koo la, i te foyi fɔ o la wa?» 63Nga Yezu jera, a ma foyi fɔ. Sarakalasebagaw kuntigiba y'a fɔ a ye ko: «Ni ele lo ye Ala ka Mɔgɔ wolomanin, ni Ala Dencɛ ye, a fɔ an ye Ala kosɔn.» 64- Yezu y'a jaabi ko: «Ele yɛrɛ le y'a fɔ, nga ne b'a fɔ aw ye ko k'a ta sisan ma, aw bena Mɔgɔ Dencɛ siginin ye Setigi Ala kinibolo fɛ, o kɔ, aw ben'a natɔ ye sankaba kan.» 65- Sarakalasebagaw kuntigiba dimina fɔɔ a y'a ka fani faran k'a fɔ ko: «A ye Ala tɔgɔ cɛn! An mako te mɔgɔ la tugu k'a jalaki. Aw ye Ala tɔgɔ cɛnkuma mɛn a daa la kɛ! 66Aw be mun le miiri o la?» U y'a jaabi ko: «A ka kan ka faga.» 67- O kɔ, dɔw y'u daji tu a ɲaa na, k'a bugɔ ni bolokuruw ye. Dɔw y'a tulo ci n'u b'a fɔra ko: 68«Ala ka Mɔgɔ wolomanin, jɔn y'i bugɔ?»\nPiyɛri ko a te Yezu lɔn\n(Mar 14.66-72; Luka 22.56-62; Zan 18.17,25-27)\n69Piyɛri tun siginin be kɛnɛma luu kɔnɔ. Sarakalasebagaba ka baaraden musoman dɔ gwɛrɛla Piyɛri la k'a fɔ a ye ko: «Ele fana tun be ni Galileka Yezu ye.» 70Nga Piyɛri y'a sɔsɔ u bɛɛ ɲana ko: «E be min fɔra, ne t'o lɔn.» 71Piyɛri bɔra o yɔrɔ la ka taga luda faan fɛ. Sarakalasebagaba ka baaraden musoman dɔ wɛrɛ nana tugu. Ale y'a fɔ o yɔrɔ mɔgɔw ye ko: «Cɛɛ nin tun be ni Nazarɛtika Yezu ye.» 72Piyɛri y'a fɔ tugu ko: «Ala kama, n te cɛɛ nin lɔn.» 73Yanni dɔɔni mɔgɔ minw tun b'o yɔrɔ la, olu gwɛrɛla Piyɛri la k'a fɔ a ye ko: «Tiɲɛ na, ele ye mɔgɔ nunu dɔ ye. Hali i ka kuma yɛrɛ b'a yira.» 74Nga Piyɛri ko: «Ni ne be galon tigɛra, Ala kana n to, ne te cɛɛ nin lɔn fewu.» O yɔrɔnin bɛɛ, dondo kasira. 75O tuma na, Piyɛri hakili jigira Yezu ka kuma na a tun ye min fɔ a ye ko: «Sanni dondo ka kasi, i ben'a fɔ siɲɛ saba ko i te ne lɔn.» Piyɛri bɔra luu kɔfɛ ka kasi kosɔbɛ.


Yezu magwɛrɛnin lo Faa la, nka ale ni Ala tɛ mɔgɔ kelen ye | Yezu ka ɲɛnamaya\nKɔrɔ juman na Yezu n’a Faa ye kelen ye?\n“NE NI N FAA YE KELEN YE”\nYEZU KO ALE M’A FƆ KO A YE ALA YE\nYezu be Zeruzalɛmu, Alabatoso saniyali ɲɛnagwɛ la min be weele ko Hanukkah. O ɲɛnagwɛ loon na, Yahutuw be Alabatoso di Ala ma kokura. A saan kɛmɛ ni kɔ lo ye nin ye Siri masacɛ Antiyokusi 4nan min be weele ko Epifane, ale ye sarakabɔlan dɔ lɔ Alabatoso ka sarakabɔlanba sanfɛ. Kɔfɛ, Yahutucɛ dɔ min tun ye sarakalasebaga ye, ale dencɛw ye Zeruzalɛmu bɔsi Sirikaw na ani u ye Alabatoso di Jehova ma kokura. Kabi o wagati, o ɲɛnagwɛ be kɛ saan o saan Kisilewu kalo tile 25nan na. O kalo be bɛn novanburu tilancɛ ka taga se desanburu tilancɛ ma.\nNɛnɛ tuma lo ani Yezu be tagamana Alabatosoba yɔrɔ dɔ la, min be weele ko Solomani ka bulonda. Yahutuw tagara a lamini k’a ɲininga ko: “I be waati jumɛn le kɔnɔ ka sɔrɔ ka tiɲɛ fɔ an ye? N’o y’a sɔrɔ i ye . . . [Krista] ye, a fɔ an ye ka gwɛ.” (Zan 10:22-24). Yezu y’u jaabi ko: “Ne y’a fɔ aw ye ka ban, nga aw te lara ne la.” Yezu m’a fɔ u ye ka gwɛ k’ale lo ye Krista ye i ko a tun y’a fɔ ka gwɛ Samarika muso ye cogo min na (Zan 4:25, 26). Nka a y’a fɔ u ye ale ye mɔgɔ min ye. A ko: “Sanni Ibrayima ka wolo, ne tun be yen.”—Zan 8:58.\nKrista bena koo minw kɛ, kiraw tun kɔnna ka min fɔ o koo la, Yezu b’a fɛ a lamɛnbagaw k’o suma ni ale ka kɛwalew ye. O cogo la, u bena a lɔn u yɛrɛma ko ale lo ye Krista ye. O le kosɔn, tuma dɔw la, a y’a fɔ a ka kalandenw ye k’u kan’a fɔ mɔgɔ si ye ko ale lo ye Masiya ye. Nka sisan, a y’a fɔ o Yahutu dimininw ye ka gwɛ ko: “Ne be kɛwali minw kɛ n Faa tɔgɔ la, o be ne ka koo yira fana. Aw te la ne la.”—Zan 10:25, 26.\nMun na u lanin t’a la ko Yezu lo ye Krista ye? Yezu ko: “Aw te la ne la bari aw te n ka sagaw dɔw ye. Ne be n ka sagaw lɔn, u be mɛnni kɛ n fɛ, u be tugu n kɔ. Ne fana be nii [ɲɛnamaya] banbali di u ma. U tena halaki abada, mɔgɔ si fana te se k’u bɔsi n na. N Faa min y’u di n ma, ale ka bon ni fɛɛn bɛɛ ye.” O kɔ, Yezu y’a fɔ u ye ko jɛnɲɔgɔnya barikaman b’ale n’a Faa cɛɛ. A y’o fɔ kuma nin fɛ: “Ne ni n Faa ye kelen ye.” (Zan 10:26-30). Yezu be dugukolo kan, nka a Faa be sankolo la. O la do, a ka kuma kɔrɔ tɛ se ka kɛ ko ale n’a Faa ye mɔgɔ kelen ye. Nka o kɔrɔ ko ale n’a Faa be ni sagonata kelen lo ye.\nYezu ka kumaw ye Yahutuw dimi fɔɔ u ye kabakuruw cɛ tugun ko u b’a bon k’a faga. O ma siranya bila Yezu la. A ko: “Ne ye koɲuman caaman kɛ n Faa barika la, aw y’u ye. Aw b’a fɛ ka ne bon olu jumɛn lo kama?” U y’a jaabi ko: “Anw m’a fɔ ko an b’i bon koɲuman kɛnin kama, nga anw b’a fɛ k’i bon bari i ye kuma fɔbali fɔ. . . . i b’a fɔ ko i ye Ala ye!” (Zan 10:31-33). Yezu ma deli k’a fɔ abada ko ale ye Ala ye. Mun na u do b’a jalaki do?\nYahutuw ka miiri la, mɔgɔ tɛ se ka kɛ ni see min ye ni Ala kelenpe tɛ, Yezu y’a fɔ k’o see b’ale ye. Ɲɛyirali fɛ, a y’a fɔ “sagaw” koo la ko: “Ne bɛ ɲɛnamaya banbali di u ma.” (Zan 10:28, ABM). O ye koo ye adamaden tɛ se ka min kɛ. Yezu y’a yira Yahutuw la ka gwɛ ko see min b’a ye, o bɔra a Faa lo fɛ. Nka u bele ma sɔn.\nWalisa k’a yira k’u ye ale jalaki gwansan, Yezu y’u ɲininga ko: “Ala ko: ‘Aw ye batofɛn dɔw ye.’ O ma sɛbɛn aw ka sariyasɛbɛ [Zaburuw 82:6] kɔnɔ wa? . . . A tun be kumana mɔgɔ le fɛ, n’a y’a fɔ u ye ko: ‘Aw ye ala dɔw ye.’ Ala ye mɔgɔ min woloma k’a ci diɲɛ na, aw ko ale ma: ‘I ye kuma fɔbali fɔ.’ Bari ne y’a fɔ ko ne ye Ala Deen ye.”—Zan 10:34-36.\nTiɲɛn na, Ala ka Kuma yɛrɛ b’a fɔ adamadenw ka kititigɛla tilenbaliw koo la ko u ye “ala dɔw” ye. Mun na o Yahutuw do be Yezu jalaki sabu a ko “Ne ye Ala Deen ye”? Yezu ye kuma wɛrɛ fɔ tugun min tun ka ɲi ka Yahutuw lasun ka la a la. A ko: “Ni ne te n Faa ka kɛwaliw kɛ, aw kana la ne la. Nga ne b’o kɛra, o bɛɛ n’a ta, aw te lara ne la. Ayiwa, n be baara minw kɛra, aw ye la olu la, janko aw ka se k’a lɔn ko n Faa be ni ne ye, ko ne be ni n Faa ye.”—Zan 10:37, 38.\nO kumaw kama, Yahutuw y’a ɲini ka Yezu minɛ, nka u ma se. A bɔra Zeruzalɛmu ka taga Zurudɛn baji kɔfɛ. O yɔrɔ la le Zan y’a daminɛ ka mɔgɔw batize a saan naani ɲɔgɔn ye nin ye. A be komi o yɔrɔ be Galile baji worodugu fan fɛ.\nJama tagara Yezu fɛ ani u ko: “Zan kɔni ma kabakow kɛ, nga a ye min bɛɛ fɔ cɛɛ nin ka koo la, a bɛɛ kɛra tiɲɛ ye.” (Zan 10:41). O b’a yira ko Yahutu caaman lara Yezu la.\nMun na Yezu b’a fɛ a lamɛnbagaw k’u janto ale ka kɛwalew la?\nYahutuw ye Yezu jalaki ko a b’a yɛrɛ kɛ Ala ye. Yezu ye Zaburuw ka kuma minw fɔ, o b’a yira cogo di k’u b’a jalakira gwansan le?\nA ɲini ka tiɲɛn lɔn Faa, Dencɛ ani hakili senu koo la\nMɔgɔ caaman b’a miiri ko Ala tigiya saba kalan be sɔrɔ Bibulu kɔnɔ. Tiɲɛn lo wa?\nA ci dɔ ma A ci dɔ ma Kɔrɔ juman na Yezu n’a Faa ye kelen ye?\njy sap. 81 ɲɛɛ 188-189


Damina 2, Jula NT of Côte d’Ivoire (DYU) | The Bible App\n1Ayiwa, sankolo ni dugukolo ni o kɔnɔfɛnw bɛɛ danna ka ban o cogo le ra. 2Ala k’a ta baara kɛ ka ban tere wɔɔrɔ kɔnɔ; a tere wolonflanan, a nɛnɛkirira a ta baara bɛɛ ra. 3Ala ka baraka don tere wolonflanan na, k’a kɛ lon saninman ye; sabu o lon le ra, a nɛnɛkirira a ta baara bɛɛ ra.\nAla ka mɔgɔ dan cogo min na\n4Ayiwa, wagati min Masa Ala ka danni kɛ, sankolo ni dugukolo danna nin cogo le ra.\nAla ka sankolo ni dugukolo dan tuma min na, 5kongoyiri si tun tɛ dugukolo kan fɔlɔ, bin si fana tun ma falen fɔlɔ; sabu Masa Ala tun ma sanji ben dugukolo kan fɔlɔ, ani mɔgɔ si fana tun tɛ yi fɔlɔ ka dugukolo sɛnɛ. 6Bugun dɔ le tun bɛ bɔ dugukolo ra ka kɛ ji ye ka dugukolo yɔrɔ bɛɛ sɔn.\n7Masa Ala ka dugukolo bɔgɔ ta ka mɔgɔ lalaga ni a ye. O kɔ, a ka ɲanamanya nɛnɛkiri fiyɛ ni a dafɔɲɔ ye k’a don mɔgɔ nunwo fɛ; a kɛra mɔgɔ ɲanaman ye.\nEdɛni jamana yirituɲuman\n8O kɔ, Masa Ala ka yirituɲuman dɔ kɛ Edɛni jamana ra, terebɔyanfan na, ka mɔgɔ bla o kɔnɔ. 9Matigi Ala ka yiri suguya bɛɛ falen dugukolo kan; yiri cɛɲumanw, minw den ka di; a ka ɲanamanya yiri bla yiritu cɛmancɛ ra, ani yiri min b’a to mɔgɔ bɛ koɲuman ni kojugu lɔn ka bɔ ɲɔgɔn na.\n10Ba dɔ tun bɛ woyo ka bɔ Edɛni jamana ra. O ba ji le tun bɛ woyo ka tɛmɛ yiritu kɔnɔ; o kɔ, a bɛ taran ka kɛ boro naani wɛrɛ ye. 11O ba fɔlɔ tɔgɔ ye ko Pisɔn; ale bɛ woyo ka tɛmɛ Havila jamana bɛɛ kɔnɔ. Sanin bɛ o jamana le ra. 12O sanin ye sanin bɛɛ ra ɲumanman le ye. Turu kasadiman dɔ fana bɛ sɔrɔ yi, min tɔgɔ ye ko bideliyɔmu, ani lulu bisigi dɔ, min tɔgɔ ye ko onikisi. 13Ba flanan tɔgɔ ye ko Giyɔn; ale bɛ woyo ka tɛmɛ Kusi jamana bɛɛ kɔnɔ. 14Ba sabanan tɔgɔ ye ko Tigere. Ale bɛ woyo Asiri jamana terebɔyanfan na. Ba naaninan tɔgɔ le ye ko Efirati.\n15Ayiwa, Matigi Ala ka mɔgɔ bla Edɛni yirituɲuman kɔnɔ, ko a ye a sɛnɛ, k’a kɔrɔsi. 16Ala ka nin kuma fɔ mɔgɔ ye ko: «I bɛ se ka yiritu yiridenw bɛɛ dɔ domu. 17Nka yiri min b’a to mɔgɔ bɛ koɲuman walama kojugu lɔn, i kana o yiri den domu dɛ! Sabu ni i k’a dɔ domu lon o lon, sigiya t’a ra, i bɛna sa.»\nAla ka muso dan cogo min na\n18Ayiwa, o kɔ, Matigi Ala ko: «Cɛ ye to a kelen na tan, o man ɲi. Ne bɛna dɛmɛbaga kɛ a ye, min bɛ bɛn a ma.» 19Masa Ala tun ka bɔgɔ ta ka kongosogow bɛɛ lalaga, ani kɔnɔw. O kɔ, a tun ka o bɛɛ lana cɛ fɛ, k’a flɛ a bɛna tɔgɔ min la o bɛɛ kelen kelen na, ani janko ni cɛ ka tɔgɔ min la fɛnɲanaman min na, o le ye kɛ a tɔgɔ ye. 20Cɛ tun ka tɔgɔ la bɛganw bɛɛ ra, ani kɔnɔw, ani kongosogow bɛɛ. Nka o fɛnw bɛɛ cɛ ra, a tun ma dɛmɛbaga sɔrɔ a yɛrɛ ra, min tun bɛ se ka bɛn ale ma.\n21Ayiwa, Masa Ala ka sunɔgɔba bla cɛ ra. Ka cɛ to sunɔgɔ ra, a k’a garagakolo kelen bɔ, ka sogobu kɛ ka o nɔ datugu. 22O garagakolo min bɔra cɛ ra, Masa Ala ka o le ta k’a kɛ muso ye, ka na ni o muso ye cɛ fɛ. 23Kabini cɛ ka muso ye, a ko:\n«Ɔnhɔn! Sisan kɔni, nin ye ne ɲɔgɔn dɔ yɛrɛ le ye.\nA kolow ye ne kolo dɔw le ye,\na farisogo fana ye ne farisogo dɔ le ye.\nA tɔgɔ bɛna la ko muso, sabu a bɔra cɛ le ra#2.23 Heburukan na, cɛ ni muso tɔgɔ bɔra ɲɔgɔn fɛ kosɛbɛ. O b’a fɔ cɛ ma ko: «Ish», k’a fɔ muso ma ko: «Isha», k’a yira ko muso bɔra cɛ ra..»\n24O le kosɔn cɛ bɛ bɔ a facɛ ni a bamuso kɔrɔ ka nɔrɔ a muso ra; o fla bɛ jɛn ka kɛ mɔgɔ kelen ye.\n25Ayiwa, o wagati ra cɛ ni muso fla bɛɛ fari lakolon tun lo; o tun m’a lɔn fɛn min tɔgɔ ye ko maroya.\nExplora Damina 2 per verset


Yezu ye ntalen minw fɔ sankolo Masaya koo la | Yezu ka ɲɛnamaya\nNtalen kumaw, Ala ka Masaya koo la\nMATIYO 13:1-53 MARIKI 4:1-34 LUKA 8:4-18\nYEZU YE NTALENW LA ALA KA MASAYA KOO LA\nLoon min na Yezu ye Fariziɲɛw kɔrɔfɔ, a be komi a tun be Kapɛrnaum dugu lo la. O loon kelen na, a bɔra luu kɔnɔ ka taga Galile baji daa la ani jama ye ɲɔgɔn lajɛn a kɔrɔ. Yezu donna kurun dɔ kɔnɔ, k’a yɔrɔ janya dɔɔni baji daa la ani a y’a daminɛ ka mɔgɔw kalan sankolo Masaya koo la. A y’o kɛ ɲɛyiraliw wala ntalen caaman sababu fɛ. Yezu ye koo minw fɔ o ntalenw na, a lamɛnbagaw b’u fanba lɔn. O kama, Yezu tun b’u kalanna koo minw na Ala ka Masaya koo la, a tun ka nɔgɔ u fɛ k’u faamu.\nA fɔlɔ, Yezu kumana sɛnɛkɛla dɔ koo la min bɔra ka taga suman seri. K’a to serili la, kisɛ dɔw benna sirada la ani kɔnɔw nana olu kunu. Dɔw benna farayɔrɔ la ani bɔgɔ bɛrɛ tun tɛ yen. U falenna, nka tile fariyara tuma min na, u jɛnina ka ja sabu lili ɲanaman tun t’u la. Kisɛ dɔw tagara ben ŋɔniw yɔrɔ la, u ni ŋɔniw falenna ɲɔgɔn fɛ. Nka, ŋɔniw wulila k’u degun. A laban, dɔw tagara ben dugukolo ɲuman kan. O yɔrɔ suman ɲɛna kosɔbɛ: “Dɔw ye deen kɛmɛ sɔrɔ, dɔw ta bi wɔɔrɔ, dɔw ta bi saba.”—Matiyo 13:8.\nNtalen wɛrɛ kɔnɔ, Yezu ko Ala ka Masaya be i n’a fɔ cɛɛ dɔ, min ye sumankisɛw dan a ka foro kɔnɔ. O cɛɛ be sinɔgɔra wo, a be ɲɛɛ na wo, sumankisɛw falenna ka bonya. Nka, o cɛɛ m’u “boɲacogo lɔn.” (Mariki 4:27). U falenna u yɛrɛ ma ka den. A laban, o cɛɛ y’o suman tigɛ.\nO kɔ, Yezu ye ɲɛyirali sabanan di sumankisɛw danni koo la. A ko cɛɛ dɔ ye sumankisɛ ɲanaman dan a ka foro la. Nka, ka mɔgɔw to “sinɔgɔ la sufɛ,” a jugu dɔ tagara binjugukisɛ seri bile cɛma. O cɛɛ ka baaradenw y’a ɲininga n’a b’a fɛ u ka taga binjugu nin bɔn ka bɔ yen. A y’u jaabi ko: “Ayi. Aw kana taga bɔn, bari aw be se ka fili ka bile dɔ bɔn. Aw k’a to u ka wili ɲɔgɔn fɛ fɔɔ sumantigɛtuma ka se. N’o tuma sera, n ben’a fɔ sumantigɛlaw ye k’u ka binjugu nin tigɛ fɔlɔ, k’a siri, k’a jɛni, u ka sɔrɔ ka bile tigɛ k’a kɛ n ka bondo kɔnɔ.”—Matiyo 13:24-30.\nMɔgɔ minw be Yezu lamɛnna, u caaman be sɛnɛ koow lɔn. Yezu kumana fana mutaridikisɛ koo la, mɔgɔ caaman tun be min lɔn. O kisɛ ka dɔgɔ kosɔbɛ, nka n’a falenna, a be bonya fɔɔ kɔnɔw b’u ka ɲaga la a bolow kan. Yezu y’a fɔ o kisɛ koo la ko: “Sankolo masaya be i ko mutaridikisɛ, cɛɛ dɔ ye min ta k’a dan a ka foro la.” (Matiyo 13:31). Yezu tɛ mɔgɔw kalanna yiriw koo lo la. Nka, a b’a ɲɛfɔra ko fɛɛn fitinin be se ka bonya cogo kabakoman na wala ka yiriwa kosɔbɛ.\nO kɔ, Yezu y’a lamɛnnikɛlaw hakili sama koo dɔ kan, u caaman be min lɔn. Yezu ko: “Sankolo masaya be i ko burufununan, muso dɔ ye min ta k’a kɛ mugu fiyɛ ɲaa kelen na k’a nɔɔni.” (Matiyo 13:33). O burufununan tɛ ye, nka a be don mugu nɔɔninin yɔrɔ bɛɛ la k’a kɛ a be funu. A be mugu cogoya yɛlɛma ani k’a kɛ a be funu kosɔbɛ. A ka gwɛlɛ an ma k’a lɔn o be kɛ cogo min na.\nO ntalen kumaw fɔnin kɔ, Yezu ye sira di jama ma ani a kɔsegira a ka jatigiso la. Dɔɔni o kɔ, a ka kalandenw y’a sɛgɛrɛ. U b’a fɛ ka Yezu ka ntalenw kɔrɔ faamu.\nNAFA MIN BE YEZU KA NTALENW NA\nYezu ka kalandenw delila ka Yezu ka ntalenw lamɛn, nka Yezu ma deli ka ntalen caaman fɔ u ye ten. U y’a ɲininga ko: “Mun na i be to ka kuma mɔgɔw fɛ talen na?”—Matiyo 13:10.\nYezu b’o kɛ kuun min kama, o dɔ ye ka Bibulu ka kiraya kuma dɔ dafa. Matiyo y’a sɛbɛ ko: “A tun te kuma u fɛ n’a ma talen la u ye. A tun b’a kɛ ten janko kira tun ye min fɔ, o ka dafa. A tun y’a fɔ ko: ‘N bena kuma u fɛ talenw na. Mɔgɔw ma koo minw lɔn kabini diɲɛ dantuma, ne bena olu fɔ u ye.’”—Matiyo 13:34, 35; Zaburuw 78:2.\nNka, Yezu ye ntalenw fɔ kuun wɛrɛ kama. O kɛra sababu ye ka mɔgɔw kɔnɔnakow bɔ kɛnɛ kan. Mɔgɔ caaman be tugu Yezu kɔ dɔrɔn sabu a be ntalen diimanw fɔ ani a be kabakow kɛ. U tɛ Yezu jati i n’a fɔ u ka Matigi, u ka kan ka mɛnni kɛ min fɛ ani ka tugu a kɔ ni ŋaniya ɲuman ye (Luka 6:46, 47). U t’a fɛ k’u ka miiriyaw n’u ka ɲɛnamaya kɛcogo yɛlɛma. U fana t’a fɛ Yezu ka kalanw k’u dusukun sɔrɔ.\nYezu y’a ka kalandenw ka ɲiningali jaabi nin cogo la ko: “O le y’a to ne be talen la u ye, bari u be filɛli kɛ, nga, u te foyi ye, u b’u tulo malɔ, nga, u te foyi faamu. A kɛra ten, kira Ezayi ye kuma min fɔ, o be dafara. A tun ko: ‘. . . Bari u tulo ka gwɛlɛ, . . . u t’a fɛ ka mɛnni kɛ.’”—Matiyo 13:13-15; Ezayi 6:9, 10.\nNka, mɔgɔ minw be Yezu lamɛn, u bɛɛ tɛ ten. Yezu ko: “Aw kɔni dagamunin lo bari aw ɲaa yɛlɛnin lo, aw tulo be mɛnni kɛ. Tiɲɛ na, ne b’a fɔ aw ye ko aw be koo minw yera, kira caaman ni mɔgɔtilennin caaman tun b’a fɛ k’u ye, nga u ɲaa ma la u kan. Aw be min mɛnna, u tun b’a fɛ k’u mɛn, nga u m’o mɛn.”—Matiyo 13:16, 17.\nTiɲɛn na, Yezu ka ciden 12 ani a ka kalanden kantigi wɛrɛw dusukun ka ɲi. O lo kama, Yezu y’a fɔ u ye ko: “Aw kɛra Ala ka masaya gundo lɔnbagaw ye, nga a lɔnniya ma di tɔw ma.” (Matiyo 13:11). Yezu ka kalandenw tun b’a fɛ sɔbɛ la ka Yezu ka kumaw faamu. O kama, Yezu ye ntalen min fɔ suman serila koo la, a y’o kɔrɔ fɔ u ye. A ko:\n“Sumansi, o ye Ala ka kuma le ye.” (Luka 8:11). Dugukolo ye mɔgɔw dusukun lo ye. O miiriya fila be mɔgɔ dɛmɛ ka Yezu ka ntalen kɔrɔ faamu.\nSumankisɛ minw benna sira kan, Yezu y’a fɔ u koo la ko: “Sutana be na o kuma bɔ u kɔnɔ, janko u kana la a la ka kisi.” (Luka 8:12). Sumankisɛw benna farayɔrɔ min kan, Yezu ko o ye dɔw dusukun cogoya lo ye: o ɲɔgɔnna mɔgɔw be Ala ka kuma lamɛn ni ninsɔndiya ye, nka u t’a to a ka lili sɔrɔ u dusukun na. “Ni gwɛlɛya nana, walima ni mɔgɔ b’a tɔɔrɔ o kuma kosɔn dɔrɔn, a be sin ka ban Ala ma.” Tiɲɛn na, “ni kɔrɔbɔli nana,” i n’a fɔ n’a somɔgɔw wala mɔgɔ wɛrɛw b’a kɛlɛla Alakow kosɔn, a b’u dabila.—Matiyo 13:21; Luka 8:13.\nNka, sumankisɛ minw benna ŋɔniw cɛma do? Yezu y’a fɔ a ka kalandenw ye ko mɔgɔ minw be Ala ka Kuma mɛn, nka “diɲɛ hamiko, ni nafoloko b’o kuma nagasi,” olu lo ye ŋɔni yɔrɔ ye (Matiyo 13:22). Ala ka kuma tun b’u dusukun na, nka sisan o kuma nagasira ani nafa foyi tɛ sɔrɔ a la.\nYezu kumana dugukolo laban min koo la, o ye dugukolo ɲuman ye. Mɔgɔ minw be Ala ka kuma lamɛn, k’a faamu ka ɲɛ ani ka sɔn a ma n’u dusukun bɛɛ ye, olu bɔnin be dugukolo ɲuman ma. Mun lo be sɔrɔ o la? “Nafa be sɔrɔ” o la. Nka kɔrɔya, kɛnɛyako wala koo wɛrɛw kosɔn, bɛɛ ta tɛ kelen ye. Dɔw be kisɛ kɛmɛ kɛ, dɔw ta be se bi wɔɔrɔ ani dɔw ta be kɛ bi saba. Tiɲɛn na, mɔgɔ dɔw be Ala ka “Kuma mɛn, u b’a minɛ ni dusuɲuman ye fɔɔ nafa be sɔrɔ a la.” Ala be o ɲɔgɔnna mɔgɔw lo duga.—Luka 8:15.\nYezu ka kalanden minw y’a ɲini a fɛ ko a k’o ntalen ɲɛfɔ u ye, siga t’a la, o kumaw ye olu kabakoya kosɔbɛ! Sisan kɔni, u tɛ Yezu ka ntalenw faamu sanfɛ sanfɛ dɔrɔn. Yezu b’a fɛ u k’ale ka ntalen kumaw faamu walisa u ka se k’o tiɲɛnkow ɲɛfɔ mɔgɔ wɛrɛw ye. Yezu y’u ɲininga ko: “Mɔgɔ si te fitinɛ mana k’a bila gongo jukɔrɔ, walima kalaka jukɔrɔ. A t’a bila fɛɛn dɔ le kan wa?” O kɔ, Yezu y’u ladi ko: “Tulo be min fɛ ka mɛnni kɛ, o ka mɛnni kɛ.”—Mariki 4:21-23.\nYEZU YE KOO WƐRƐW ƝƐFƆ U YE\nYezu ye ntalen min fɔ sumankisɛ serila koo la, o kɔrɔ faamuyali kɔ, kalandenw b’a fɛ ka koo wɛrɛw lɔn tugun. U y’a ɲininga ko: “I ye talen min la ko mɔgɔ dɔ tagara binjugu kisɛ seri a jugu ka foro la, o talen kɔrɔ fɔ an ye.”—Matiyo 13:36.\nKalandenw y’a yira o cogo la k’olu ni jama min tun be baji daa la, u ka miiriya tɛ kelen ye. O mɔgɔw ye Yezu ka ntalen kumaw mɛn. Nka, u m’a ɲini k’u kɔrɔ faamu ani k’a lɔn u ɲɛsinna koo min ma. U ye min mɛn, u danna o dɔrɔn ma. Jamaba min ye Yezu lamɛn baji daa la, Yezu y’a yira k’olu n’a ka kalandenw tɛ kelen ye sabu a ka kalandenw y’a ɲini ka dɔ faamu tugun. Yezu ko:\n“Aw be kuma min mɛn, aw k’aw janto o la kosɔbɛ. Ala bena aw sɔn ka kɛɲɛ n’aw ka lamɛnni kɛcogo ye. A bena dɔ fara aw ta kan yɛrɛ.” (Mariki 4:24). Kalandenw y’u janto ka Yezu lamɛn koɲuman. O kama, Yezu ye koo wɛrɛw ɲɛfɔ u ye tugun. U tun ye ɲiningali min kɛ burufununan ani binjugu koo la, Yezu y’o ɲɛfɔ u ye ko:\n“Min ye kisɛ ɲuman seri, o ye Mɔgɔ Denkɛ ye. Foro, o ye diɲɛ ye. Kisɛ ɲuman, o ye sankolo masaya denw ye. Bin jugu, o ye Sitanɛ denw ye. O jugu min ye bin jugu kisɛ seri, o ye Sitanɛ yɛrɛ ye. Suman tigɛ tuma, o ye diɲɛ laban ye. Sumantigɛlaw, olu ye mɛlɛkɛw de ye.”—Matiyo 13:37-39, ABM.\nYezu y’a ka ntalen kuma faan bɛɛ ɲɛfɔ ka ban tuma min na, a y’a fɔ u bena dafa cogo min na. A ko duniɲa laban na, sumantigɛlaw, o kɔrɔ mɛlɛkɛw, bena binjugu mabɔ “sankolo masaya denw” na. O binjugu ye kerecɛn tɔgɔtigiw lo ye. Mɛlɛkɛw bena “mɔgɔ tilennenw” lajɛn ani u bena manamana “u Fa ka masaya la.” Nka, mun lo bena “Sitanɛ denw” sɔrɔ? Olu laban bena kɛ halakili lo ye. O kama u bena “kasi k’u ɲinw ɲimi.”—Matiyo 13:41-43, ABM.\nO kɔ, Yezu ye ntalen saba wɛrɛ la a ka kalandenw ye. A ye ntalen fɔlɔ la ko: “Sankolo masaya be i ko nafolo dogonin, foro dɔ la. Cɛɛ dɔ tagara o sɔrɔ k’a ta k’a dogo tugu. A nisɔn diyara kosɔbɛ, fɔɔ a tagar’a bololafɛn bɛɛ feere ka segi ka taga foro nin san.”—Matiyo 13:44.\nNtalen filanan na, a ko: “Sankolo masaya be i ko jagokɛla dɔ, min be kɔnɔkisɛɲuman ɲini. A nana dɔ ye min ka ɲi, a tagar’a bololafɛn bɛɛ feere k’o kɔnɔkisɛ nin san.”—Matiyo 13:45, 46.\nO ntalen fila kɔnɔ, Yezu ye mɔgɔ dɔ kofɔ min be sɔn ka fɛɛn dɔw saraka walisa ka fɛɛn nafamanba dɔ sɔrɔ. Jagokɛla sinna k’a “bololafɛn bɛɛ feere” walisa ka kɔnɔkisɛ ɲuman sɔngɔ gwɛlɛ nin sɔrɔ. Yezu ka kalandenw be se k’o ntalen faamu. Cɛɛ min ye nafolo dogonin sɔrɔ foro dɔ la, a y’a “bololafɛn bɛɛ feere” walisa k’o foro san. O koo fila bɛɛ la, mɔgɔ dɔ ye fɛɛn nafamanba dɔ sɔrɔ. O be se ka suma ni sarakaw ye, mɔgɔ be minw kɛ walisa ka se k’a ka Alako nege wasa (Matiyo 5:3). Yezu y’o ntalen fila la mɔgɔ minw ye, u dɔw y’a yira k’u labɛnnin lo ka jijaliba kɛ walisa k’u ka Alako nege wasa ani ka kɛ Yezu ka kalanden sɔbɛw ye.—Matiyo 4:19, 20; 19:27.\nNtalen sabanan na, Yezu ko sankolo Masaya be i n’a fɔ jɔɔ, mɔnikɛlaw ye min fili jii la ka jɛgɛ sifa bɛɛ minɛ (Matiyo 13:47). U ye jɛgɛw woloma ka ɲumanmanw don kɛsuw kɔnɔ. Nka, minw man ɲi, u y’olu fili. Yezu y’a fɔ k’o ɲɔgɔn lo bena kɛ duniɲa laban wagati la: mɛlɛkɛw bena mɔgɔ juguw woloma ka bɔ mɔgɔ tilenninw na.\nYesu yɛrɛ ye mɔni baara kɛ Alako ta fan fɛ. A y’o kɛ tuma min na a y’a fɔ a ka kalandenw ye k’u ka kɛ “mɔgɔ ɲininaw ye.” (Mariki 1:17, ABM). Nka, Yezu ye ntalen min la jɔɔ koo la, a k’o ntalen ɲɛsinna “diɲɛ laban tuma” lo ma (Matiyo 13:49). O kama, cidenw ani kalanden minw tun be Yezu lamɛnna, olu tun be se k’a faamu ko ninsɔndiyako dɔw bena kɛ kɔfɛ.\nYezu tora kurun kɔnɔ ka ntalenw la mɔgɔ minw ye, olu ye nafolofɛn wɛrɛw sɔrɔ Alako ta fan fɛ. Yezu y’a yira ko n’ale n’a ka kalandenw b’u dan na, a ka di ale ye k’o “talenw bɛɛ kɔrɔ fɔ olu ye.” (Mariki 4:34). A be komi “sotigi min be fɛnkura ni fɛɛn kɔrɔman sɔrɔ a ka nafolo la.” (Matiyo 13:52). Yezu m’o ntalenw fɔ walisa k’a yira ko ale ye kalankɛla ɲuman lo ye. Nka, tiɲɛnkalan minw be i ko nafolofɛn nafamanbaw, a y’u fɔ a ka kalandenw ye. Tiɲɛn na, Yezu ye “sariya karamɔgɔ” ye min ɲɔgɔn tɛ yen!\nYezu ye mɔgɔw kalan ni ntalenw ye yɔrɔ juman ani wagati juman?\nYezu kɔnna ka ntalen duuru jumanw lo la?\nMun na Yezu tun be kuma mɔgɔw fɛ ntalenw na?\nYezu ka kalandenw y’a yira cogo di k’olu ni mɔgɔ tɔɔw tɛ kelen ye?\nYezu ye ntalen min la suman serila koo la, a y’o ɲɛfɔ cogo di?\nBile ni binjugu ntalen na, jɔn lo ye sumankisɛ dan, ani jɔn lo ye binjugu kisɛ seri? Foro, sumankisɛ ani binjugu ye mun ni mun lo ye? Sumantigɛlaw ye jɔn lo ye? Sumantigɛtuma, o ye tuma juman ye?\nYezu ye ntalen saba jumanw lo la tugun ani an be se ka kalan juman lo sɔrɔ u la?\nA ci dɔ ma A ci dɔ ma Ntalen kumaw, Ala ka Masaya koo la\njy sap. 43 ɲɛɛ 106-111


Ranbir Kapoor's Sanju beats Rajinikanth's 2.0, here's how! - IBTimes India\nIn a latest list of top trending videos released by YouTube for the year 2018, Ranbir Kapoor's 'Sanju' teaser has left behind Rajinikanth and Akshay Kumar starrer '2.0' trailer which was recently released.\nDec 9, 2018 09:54 IST


Bibulu ka maanaw: K’A TA JƆNYA MA BABILƆNI KA TAGA SE ZERUZALƐMU KOGOW LƆLI MA KOKURA - Jehova Seerew ka ɛntɛrɛnɛti yɔrɔ daganin\nK’u to jɔnya la Babilɔni, koo caaman ye Israɛldenw ka limaniya kɔrɔbɔ. U ye Sadiraki, Mesaki ani Abɛdenego fili dingɛ tasumaman kɔnɔ, nka Ala y’u kisi. Mɛdiw ni Pɛrɛsiw nana Babilɔni kɛlɛ ka see sɔrɔ a kan. O kɔ, u ye Daniyɛli fili jaraw ka dingɛ kɔnɔ, nka Ala y’a tanga fana a kɛtɔ ka jaraw daa siri.\nA laban, Pɛrɛsikaw ka masacɛ Sirusi ye Israɛldenw hɔɔrɔnya ka bɔ jɔnya la. U kɔsegira ka taga u faso la saan 70 kɛnin kɔ Babilɔni jamana na. U ye koo fɔlɔ min kɛ u kɔseginin kɔ Zeruzalɛmu, o ye ka Jehova ka batosoba lɔni daminɛ. Nka a ma mɛɛn, u juguw y’o baara lalɔ. O kama, Alabatosoba lɔni baara mɛɛnna fɔɔ saan 22 ɲɔgɔn ka sɔrɔ ka ban.\nAn fana bena Ɛsidirasi ka koo kalan. A nana Zeruzalɛmu ka Alabatosoba masiri. A y’a ka baara daminɛ k’a sɔrɔ Alabatosoba lɔra ka ban kabi saan 47. Saan 13 o kɔ, Neemi nana u dɛmɛ ka Zeruzalɛmu lamini kogow lɔ kokura. Maana minw be sɔrɔ nin YƆRƆ 5NAN kɔnɔ, u bɛɛ lajɛnnin kɛra saan 152 kɔnɔ.\nA ci dɔ ma A ci dɔ ma Yɔrɔ 5nan: K’A TA JƆNYA MA BABILƆNI KA TAGA SE ZERUZALƐMU KOGOW LƆLI MA KOKURA


Yezu be waajuli kɛ Galile mara la | Yezu ka ɲɛnamaya\nYezu b’a ka cidenyabaara kɛ Galile mara bɛɛ la\nMATIYO 4:23-25 MARIKI 1:35-39 LUKA 4:42, 43\nYEZU N’A KA KALANDEN NAANI DƆW BE GALILE MARA BƐƐ YAALA\nMƆGƆ CAAMAN BE YEZU KA WAAJULI N’A KA KABAKOW KOO MƐN\nTile kuru bɛɛ la, Yezu n’a ka kalandenw ma se ka lafiɲɛ. Wulafɛ, Kapɛrnaumkaw nana n’u ka banabagatɔw ye Yezu fɛ walisa a k’u kɛnɛya. Yezu ma wagati caaman sɔrɔ a yɛrɛ ye.\nO dugusagwɛ sɔgɔmada joona, sanni kɛnɛ ka bɔ, Yezu wulila ka bɔ. A tagara yɔrɔ dɔ la a dan na walisa ka se k’a Faa deli. Nka, Yezu ma to a kelen ka mɛɛn. Tuma min na “Simɔn n’a tɔɲɔgɔnw” bɔra a kala ma ko Yezu tɛ yen, u tagara a yɔrɔ ɲini. N’a sɔrɔ o miiriya bɔra Piyɛri lo la sabu Yezu tun be ale lo ka soo.—Mariki 1:36; Luka 4:38.\nU ye Yezu ye tuma min na, Piyɛri ko: “Mɔgɔ bɛɛ b’i yɔrɔ ɲinina.” (Mariki 1:37). Tiɲɛn na, Kapɛrnaumkaw b’a fɛ Yezu ka to n’u ye. A ye min kɛ u ye, o diyara u ye kosɔbɛ. O kama, u “y’a daali ko a ka to u kɔrɔ, ko a kana taga.” (Luka 4:42). Nka, Yezu nakun dugukolo kan, yala o tun ye ka kabakow kɛ ka mɔgɔw kɛnɛya wa? Ani a ka waajuli baara tun ka ɲi ka dan o yɔrɔ dɔrɔn lo ma wa? A ye mun lo fɔ o koo la?\nYezu y’a ka kalandenw jaabi ko: “An ka taga gɛrɛfɛduguw la, ne bena Ala ka kuma fɔ o yɔrɔw la fana, bari ne nana diɲɛ na o le kama.” Minw tun b’a fɛ Yezu ka to n’u ye, a yɛrɛ y’a fɔ olu ye ko: “Ne ka kan ka Ala ka masaya kibaru diman fɔ dugu tɔw la fana, bari ne cikun ye o le ye.”—Mariki 1:38; Luka 4:43.\nTiɲɛn na, kuun jɔnjɔn min kama Yezu nana dugukolo kan, o ye ka Ala ka Masaya kofɔ mɔgɔw ye. O Masaya lo bena a Faa tɔgɔ saniya ani ka adamadenw ka kunkow bɛɛ ban pewu. Yezu ye kabakow kɛ ka mɔgɔw kɛnɛya walisa k’a yira ko Ala lo y’a ci. O cogo kelen na, saan kɛmɛkulu caaman ka kɔn Yezu ka wagati ɲɛ, Musa fana tun ye kabakow kɛ k’a yira ko Ala lo y’a ci.—Ɛkizɔdi 4:1-9, 30, 31.\nO kama, Yezu bɔra Kapɛrnaum ka taga dugu wɛrɛw la n’a ka kalanden naani nunu ye: Piyɛri n’a faden Andere, Zan n’a faden Zaki. A lɔgɔkun kelen ye nin ye Yezu y’a ɲini u fɛ u ka kɛ ale ka baarakɛɲɔgɔnw ye.\nYezu n’a ka kalanden naani ye Galile mara bɛɛ yaala ka waajuli kɛ. U ye sanga sɔrɔ kosɔbɛ o la! Yezu tɔgɔ bɔra yɔrɔ bɛɛ “fɔɔ ka taga se Siri jamana na . . . Dugu Tan mara la” (min be weele ko Dekapoli) ani Zurudɛn baji kɔfɛ (Matiyo 4:24, 25). Jamaba bɔra o yɔrɔw la ani Zude mara la ka tugu Yezu n’a ka kalandenw kɔ. Caaman nana n’u ka banabagatɔw ye a k’u kɛnɛya. Yezu m’u jigi tigɛ: a y’u ka banabagatɔw kɛnɛya ani ka jinaw gwɛn ka bɔ jinatɔw la.\nLoon dɔ la Kapɛrnaum, Yezu ye tile kuru bɛɛ kɛ a ma lafiɲɛ. Mun lo kɛra o dugusagwɛ sɔgɔmada joona?\nMun na Yezu cira ka na dugukolo kan? Mun na a tun be kabakow kɛ?\nYezu ni jɔn lo ye Galile mara bɛɛ yaala ka waajuli kɛ? Mun lo sɔrɔla o la?\nA ci dɔ ma A ci dɔ ma Yezu b’a ka cidenyabaara kɛ Galile mara bɛɛ la\njy sap. 24 ɲɛɛ 62-63


Lolo lɔnbagaw be tugura lolo dɔ kɔ ka taga bɔ Yezu ye | Yezu ka ɲɛnamaya\nLolo lɔnbagaw tagara bɔ Yezu ye\nLOLO LƆNBAGAW TUGURA “LOLO” DƆ KƆ KA TAGA ZERUZALƐMU KA SƆRƆ KA NA YEZU YƆRƆ\nCɛɛ dɔw bɔra kɔrɔn fan fɛ. Lolo lɔnbagaw lo. U be lolow lɔyɔrɔ sɛgɛsɛgɛ. U ka fɔta la, u b’o kɛ walisa ka mɔgɔw ka koow kɔrɔ fɔ (Ezayi 47:13). K’u to u ka soo kɔnɔ kɔrɔn fan fɛ, u ye “lolo” dɔ ye ani u ye kilomɛtɛrɛ caaman kɛ ka tugu a kɔ. O lolo ma taga n’u ye Bɛtilehɛmu dɛ! Nka, a tagara n’u ye Zeruzalɛmu le.\nLolo lɔnbagaw sera tuma min na, u ye ɲiningali kɛ ko: “Zuwifuw ka masacɛ min wolola sisan, a be min? An nan’a boɲa bari an y’a ka lolo ye k’an to kɔrɔn fɛ.”—Matiyo 2:1, 2.\nMasacɛ Erɔdi y’o mɛn Zeruzalɛmu tuma min na, o y’a hakili ɲagami. O kama, a ye sarakalasebagaw kuntigiw ni Yahutuw ka diinan kuntigi dɔw weele k’u ɲininga ko Krista ka kan ka wolo min. U basigira Ala ka kuma kan k’a jaabi ko: “A ka kan ka wolo Bɛtilehɛmu.” (Matiyo 2:5; Mise 5:1). Erɔdi y’o mɛn minkɛ, a y’a fɔ lolo lɔnbagaw ye dogo la ko: “Aw ye taga Bɛtilehɛmu ka denɲɛnin yɔrɔ ɲini ka ɲa. N’aw y’a ye, aw ye kɔsegi ka n’a fɔ ne ye janko ne fana ka taga boɲa.” (Matiyo 2:8). Nka tiɲɛn na, a tun be deen yɔrɔ ɲinina k’a faga le!\nLolo lɔnbagaw taganin kɔ, koo kabakoman dɔ kɛra. U ye lolo min ye k’u to kɔrɔn fan fɛ, o lolo bilara u ɲɛfɛ. Tiɲɛn na, nin tɛ lolo gwansan ye! A tun be yen walisa ka sira lo yira u la. A ye lolo lɔnbagaw ɲɛminɛ fɔɔ ka taga lɔ boon dɔ sanfɛ, yɔrɔ min na Yusufu, Mariyamu n’u deen Yezu be yen.\nLolo lɔnbagaw donna boon kɔnɔ tuma min na, u ye Mariyamu n’a dencɛ Yezu sɔrɔ yen. U y’u kunbiri gwan a kɔrɔ. U ye sanu, wusulan ani tulu kasadiman di a ma. U tun labɛnnin lo ka taga Erɔdi fɛ. Nka, Ala y’a fɔ u ye siko la k’u kana taga yen. O kosɔn, u ye sira wɛrɛ ta ka kɔsegi u faso la.\nEle ka miiriya la, jɔn lo y’a to o “lolo” ye lolo lɔnbagaw ɲɛminɛ? I hakili to a la ko o lolo ma sin ka taga n’u ye Yezu fɛ Bɛtilehɛmu. Nka, a tagara n’u ye masacɛ Erɔdi fɛ Zeruzalɛmu. Erɔdi bele b’a fɛ ka Yezu faga. A tun bena o lo kɛ ni Ala tun m’a fɔ lolo lɔnbagaw ye k’u kana Yezu yɔrɔ fɔ a ye. Tiɲɛn na, Sutana lo tun b’a fɛ ka Yezu faga ani a tɛmɛna o lolo fɛ walisa k’a sago dafa.\nLolo lɔnbagaw ye “lolo” min ye, an b’a lɔn cogo di ko lolo gwansan tɛ?\nYezu tun be min tuma min na lolo lɔnbagaw y’a ye?\nMun na an be se k’a fɔ ko Sutana lo ye lolo lɔnbagaw ɲɛminɛ?\nA ci dɔ ma A ci dɔ ma Lolo lɔnbagaw tagara bɔ Yezu ye\njy sap. 7 ɲɛɛ 22-23


Zer 43 AKKDC08 - Masaba u ka Ala tun ye Zeremi ci ko a - Bible Search\nZer 42 Zer 44\nZeremi be taga Ezipiti jamana la\n1Masaba u ka Ala tun ye Zeremi ci ko a ka kuma min bɛɛ fɔ jama ye, a y'o fɔ u bɛɛ ye ka ban tuma min na, 2Osaya deen Azariya, ni Kareya deen Yowanan ani yɛrɛboɲalaw bɛɛ y'a fɔ Zeremi ye ko: «I be galon le tigɛra. Masaba an ka Ala ma i ci ka n'a fɔ an ye ko an kana taga sigi Ezipiti jamana la! 3Neriya dencɛ Baruki le b'i kɔnɔnasura an kama. A b'a fɛ k'an di Babilɔnikaw ma, u k'an faga, walima u k'an minɛ ka taga n'an ye Babilɔni.»\n4Masaba tun y'a fɔ ko u ka to Zuda mara la, nga Kareya deen Yowanan ni kɛlɛkuntigiw bɛɛ, ani jama bɛɛ banna k'a ka fɔta bato. 5- Zuda mara mɔgɔ tɔw min kɔsegira ka bɔ siyaw cɛma, u jɛnsɛnnin tun be minw bɛɛ cɛma, ka na sigi Zuda mara la, Kareya dencɛ Yowanan ni kɛlɛkuntigiw ye olu bɛɛ minɛ: 6cɛɛw ni musow, ni denmisɛnw, ani masacɛ denmusow, ani Babilɔni masacɛ kɔlɔsibagaw kuntigi Nebuzaradan tun ye mɔgɔ minw to ni Safan dencɛ Ayikamu deen Gedaliya ye, ani kira Zeremi ni Neriya dencɛ Baruki. 7U banna ka Masaba ka kuma bato, ka taga Ezipiti jamana na. U sera fɔɔ Tapanɛ.\nZeremi be Ezipiti halakiko fɔ\n8Masaba kumana Zeremi fɛ k'u to Tapanɛ ko: 9«Kabakurubabaw ta, ka taga u dogo bɔgɔ la, sira jukɔrɔ, Ezipiti masacɛ ka soo donda la Tapanɛ, zuwifuw ɲana. 10I k'a fɔ u ye ko: ‹Masaba, Setigi, Isirayɛli ka Ala ko ale be cii bila ka taga ale ka baarakɛla Babilɔni masacɛ Nabukodonozɔri wele ka na. Ko ale ye kabakuru minw dogo, a bena na ka Nabukodonozɔri ka masasigilan bila olu le sanfɛ, Nabukodonozɔri k'a ka fanibugu lɔ u sanfɛ. 11A bena na Ezipiti jamana kɛlɛ. Minw ye saya ta ye, a be olu faga. Minw ye jɔnya ta ye, olu be minɛ ka taga. Minw ye murujan ta ye, a be olu faga ni murujan ye. 12A bena tasuma don Ezipitikaw ka jobonw la, ka joow jɛni, ka taga ni dɔw ye. A bena na Ezipiti jamana lakolonya pepewu, ka bɔ yen hɛrɛ la. 13U be tile bato boon min kɔnɔ Ezipiti jamana la, a ben'a kɔnɔ kabakuru lɔninw walaka, ka Ezipitikaw ka jobonw jɛni.› »


Luka 23 AKKDC08 - O tuma na, kititigɛlaw bɛɛ sinna ka - Bible Search\n(Mat 27.2,11-14; Mar 15.1-5; Zan 18.28-38)\n1O tuma na, kititigɛlaw bɛɛ sinna ka wili ka taga ni Yezu ye Pilati fɛ. 2U y'a daminɛ ka Yezu jalaki ko: «An y'a ye ko cɛɛ nin b'an ka siya kunnacɛnna. A b'u bali ka lɛnpo sara Ɔrɔmu masacɛ ma. A ko ale ye Ala ka Mɔgɔ wolomanin nin ye, ko ale ye masa ye.»\n3Pilati y'a ɲininga ko: «I ye zuwifuw ka masa ye wa?»\nYezu y'a jaabi ko: «E ko ten.»\n4Pilati y'a fɔ sarakalasebagaw kuntigiw ni jama ye ko: «Ne ma kuun ye cɛɛ nin be se ka jalaki min na.»\n5Nga u segira k'a fɔ ko: «A be mɔgɔw kalan an ka jamana yɔrɔ bɛɛ la. O le b'a to mɔgɔw be muruti. A y'a daminɛ Galile mara la fɔɔ ka na se yan Zude mara la.»\nPilati be Yezu ci Erɔdi ma\n6Pilati ye Galile tɔgɔ mɛn mɔgɔw daa la minkɛ, a ye ɲiningali kɛ ko yala ni Yezu ye Galileka ye. 7A y'a lɔn ko Yezu bɔra *Erɔdi ka mara la tuma min na, a y'a fɔ u ye k'u ka taga n'a ye Erɔdi fɛ, bari Erɔdi fana tun be Zeruzalɛmu o loon nin na. 8Erɔdi ye Yezu ye minkɛ, o diyara a ye kosɔbɛ. A tun b'a fɛ ka Yezu ye kabini tumajan bari a tun y'a ka koo mɛn. A tun be miiri fana ko Yezu bena kabako dɔ kɛ ale ɲana. 9A ye Yezu ɲininga koo caaman na, nga Yezu m'a jaabi. 10Sarakalasebagaw kuntigiw ni sariya karamɔgɔw tun be yen. U tun b'a la ka kumajugu fɔ waasa k'a ka koo juguya. 11Erɔdi n'a ka sɔlidasiw ye Yezu lɔgɔbɔ kosɔbɛ ka delekeɲuman dɔ don a kaan na. O kɛnin kɔ, a y'u bila ka segi ni Yezu ye Pilati fɛ. 12O loon nin na, Pilati ni Erɔdi kɛra teriw ye k'a sɔrɔ u tun ye ɲɔgɔn juguw ye fɔlɔ la.\nYezu ka kiti laban\n13Pilati ye sarakalasebagaw kuntigiw, ni zuwifuw ka kuntigiw ani jama wele 14k'a fɔ u ye ko: «Aw le nana ni cɛɛ nin ye k'a fɔ ne ye ko a be mɔgɔw kunnacɛn. Ayiwa, ne y'a ɲininga aw ɲana. Aw ye koo minw fɔ k'olu y'a jalakikun ye, ne y'a ye ko jalakita tɛ. 15*Erɔdi fana m'a jalakikun ye, bari a segira k'a bila ka na anw fɛ. O la, ne ma koo si ye cɛɛ nin ka kan ka faga min kama. 16O la, ne ben'a to u b'a bugɔ ni golokami ye. O kɔ, ne ben'a bila ka taga.»\n[ 17Saan o saan, *Hɔrɔnya ɲanagwɛ tuma, Pilati tun ka kan ka kasoden dɔ labila.]\n18U bɛɛ pɛrɛnna ko: «Cɛɛ nin faga, ka Barabasi labila.» 19Barabasi tun donna kaso la murutili ni mɔgɔfaga kosɔn. O murutili tun kɛra dugu kɔnɔ.\n20Pilati tun b'a fɛ ka Yezu bila minkɛ, a kumana jama fɛ tugu. 21Nga u pɛrɛnna ko: «A gwengwen lɔgɔ kan! A gwengwen lɔgɔ kan!»\n22Pilati kumana u fɛ a siɲɛ sabanan na ko: «A ye kojugu jumɛn kɛ? A ye koo min kɛ n'o b'a fagakun bɔ, ne m'o ye. O la, ne ben'a to u b'a bugɔ ni golokami ye. O kɔ, ne ben'a to a be taga.»\n23Nga u tora ka pɛrɛn ko Pilati ka Yezu gwengwen lɔgɔ kan. U ka mankan boɲana fɔɔ ka see sɔrɔ. 24O tuma na, Pilati y'a fɔ ko u ye min daali, k'o bena kɛ u ye. 25Barabasi min tun donna kaso la murutili ni mɔgɔfaga kosɔn, a y'ale labila i n'a fɔ u y'a ɲini cogo min na. Nga a ye Yezu don u bolo waasa u k'u sago kɛ a la.\n(Mat 27.32; Mar 15.21)\n26U taatɔ ni Yezu ye, u ye cɛɛ dɔ kunbɛn min tun bɔr'a ka foro la. Sirɛnika tun lo, a tɔgɔ tun ko Simɔn. U y'ale karaba ko a ka Yezu gwengwenlɔgɔ ɲun ka tugu a kɔ.\n27Jamaba tugunin tun be Yezu kɔ. Muso caaman ɲaa sisinin tun be, ani u tun b'u disi gosi dusukasi bolo Yezu ka tɔɔrɔ kosɔn. 28Nga Yezu y'a ɲaa yɛlɛma k'a fɔ u ye ko: «Zeruzalɛmu musow, aw kana kasi ne kosɔn. Aw ye kasi aw yɛrɛw n'aw ka deenw kosɔn, 29bari loon dɔ bena se, mɔgɔw ben'a fɔ ko: ‹Muso minw ma deen sɔrɔ ka ye, ni minw te se ka deen sɔrɔ, ani minw ma siin di deen ma ka ye, olu dagamunin lo.› 30- O tuma na, mɔgɔw ben'a daminɛ k'a fɔ kuluw ye ko: ‹Aw ka ben an kan!› U ben'a fɔ tintinw ye ko: ‹Aw k'an datugu!› 31Ne be kuma ten bari aw yɛrɛ y'a ye u be nin kɛra yirikɛnɛ na, yiri jalan ta bena kɛ cogo di?»\n32U tun be tagara ni kojugukɛla fila fana ye k'olu ni Yezu faga ɲɔgɔn fɛ.\n33U tagara se kulunin dɔ kan, u be min wele ko Kungolokolo. U ye Yezu gwengwen lɔgɔ kan yen, ka kojugukɛla fila nunu fana gwengwen lɔgɔ dɔw kan, kelen a kinibolo fɛ, kelen a numanbolo fɛ. 34- Nga Yezu y'a fɔ ko: «N Faa, yafa u ma bari u be min kɛra, u m'o lɔn.»\nU ye kala la ka Yezu ka faniw tilan ɲɔgɔn cɛ. 35- Mɔgɔw tun lɔra n'u be filɛli kɛ. Zuwifuw ka kuntigiw kɔni tun be yɛlɛla Yezu ma. U ko: «A ye mɔgɔ wɛrɛw kisi, a k'a yɛrɛ kisi sa. N'a ye Ala ka Mɔgɔ wolomanin nin ye tigitigi, a k'a yɛrɛ kisi.»\n36- Sɔlidasiw fana tun be yɛlɛla a ma. U gwɛrɛla a la k'u be vinɛgiri d'a ma. 37U y'a fɔ ko: «N'i ye zuwifuw ka masa ye, i yɛrɛ kisi.»\n38U y'a sɛbɛn fɛɛn dɔ kan k'a dulon gwengwenlɔgɔ la Yezu kunna ko: «Nin ye zuwifuw ka masa ye.»\n39Kojugukɛla minw tun gwengwenna fana, olu kelen tun b'a nɛnina ko: «I te Ala ka Mɔgɔ wolomanin nin ye wa? I yɛrɛ kisi k'an fana kisi kɛ!»\n40Nga kojugukɛla tɔ kelen nin ye dɔ nin sɔngɔ ko: «E min b'o tɔɔrɔ ɲɔgɔn na, i te siran Ala ɲa! 41An kɔni ka kan ni tɔɔrɔ nin ye bari an ye kojugu kɛ, nga ale ma kojugu si kɛ.» 42O kɔ, a y'a fɔ Yezu ye ko: «Matigi, n'i nana sigi i ka masaya la tuma min na, i k'i hakili to ne la.»\n43Yezu y'a jaabi ko: «Tiɲɛ na, ne b'a fɔ i ye, i bena kɛ ne fɛ arijana na bii yɛrɛ.»\n(Mat 27.45-56; Mar 15.33-41; Zan 19.28-30)\n44Tilegwangwanfɛ, dibi donna yɔrɔ bɛɛ fɔɔ ka lɛrɛ saba kɛ. 45- Alabatosoba cɛtigɛfani faranna fila ye. 46- Yezu pɛrɛnna kosɔbɛ ko: «N Faa, ne be n nii segi i ma.» A y'o fɔ ka ban tuma min na, a nii bɔra.\n47Sɔlidasiw kuntigi ye koo nunu ye ten, a ye Ala boɲa k'a fɔ ko: «Siga t'a la, cɛɛ nin tun ye mɔgɔɲuman ye.»\n48Koo minw tun kɛra, mɔgɔ minw tun tagara olu filɛ, u kɔsegitɔ tun b'u disi gosi dusukasi bolo. 49- Yezu lɔnbagaw bɛɛ lɔnin tun be yɔrɔjan k'o koow filɛ. Muso minw tun tugura Yezu kɔ ka bɔ Galile mara la, olu fana tun b'u cɛma.\n(Mat 27.57-61; Mar 15.42-47; Zan 19.38-42)\n50Cɛɛ dɔ fana tun be yen, a tɔgɔ ko Yusufu, zuwifuw ka kititigɛlaw dɔ tun lo. Mɔgɔɲuman tun lo, a tun te sɔn ka mɔgɔ tɔɲɔ. 51A tun ma sɔn a tɔɲɔgɔnw ka koo latigɛli ani u ka kɛtaw ma. A tun bɔra zuwifu ka dugu dɔ la min tɔgɔ ko Arimate. A tun be Ala ka masaya waati kɔnɔna. 52A tagara Pilati sɛgɛrɛ ka Yezu suu daali a fɛ. 53O kɔ, Yusufu tagara Yezu suu bɔ lɔgɔ kan k'a kasange ni bagi gwɛman ye, k'a don kaburu dɔ kɔnɔ. O kaburu soginin tun be fara la. Mɔgɔ si suu tun ma don yen fɔlɔ. 54Jumalon tun lo. Lafiɲɛlon tun be ɲini ka daminɛ.\n55Muso minw tun tugura Yezu kɔ ka bɔ Galile mara la, olu tagara ni Yusufu ye Yezu suu donyɔrɔ la. U ye kaburu nin ye ka Yezu suu doncogo bɛɛ filɛ. 56- O kɔ, u segira ka taga dugu kɔnɔ. U ye wusulan ni tulu kasadiman labɛn.\nU ye lafiɲɛlon bato i ko a fɔra cogo min na Ala ka sariya la.


Mat 10 AKKDC08 - Yezu y'a ka kalanden tan ni fila wele. - Bible Search\nMat 9 Mat 11\nYezu ka ciden tan ni fila tɔgɔw\n(Mar 3.16-19; Luka 6.14-16)\n1Yezu y'a ka kalanden tan ni fila wele. A ye see d'u ma ka jinaw gwɛn, ani ka banabagatɔ sifa bɛɛ kɛnɛya.\n2A ye mɔgɔ tan ni fila minw kɛ cidenw ye, olu tɔgɔ filɛ: Ciden fɔlɔ tɔgɔ ko Simɔn, u b'a wele Piyɛri fana, n'ale dɔgɔcɛ Andere ni Zebede ka dencɛ fila, Zaki n'a dɔgɔcɛ Zan, 3Filipu ni Baritelemi, Toma ni Matiyo lɛnpominɛla, Tade ni Alife dencɛ Zaki, 4Simɔn u be min wele Fasodenŋana, ni Zuda Isikariyɔti min ye Yezu don a juguw bolo.\nYezu b'a ka kalandenw ci\n(Mar 6.7-11; Luka 9.2-5)\n5Yezu y'o mɔgɔ tan ni fila nunu ci tuma min na, a y'a fɔ u ye ko: «Aw kana taga siya wɛrɛw fɛ. Aw kana taga Samari mara dugu si la. 6Nga, Isirayɛliden minw be i n'a fɔ saga tununinw, aw ka taga olu fɛ. 7- N'aw tagara, aw ye waajuli kɛ ko *sankolo masaya waati surunyana. 8Aw ye banabagatɔw kɛnɛya, ka suuw kunun, ka farisogobanatigiw kɛnɛya, ka jinaw gwɛn ka bɔ mɔgɔw la. Ne y'o koow kɛ see d'aw ma gwansan, o la, aw fana k'o kɛ mɔgɔw ye gwansan.\n9«Aw kana taga ni sanu ni wari ye. 10- Aw kana dugutagaminan ta, aw kana deleke filanan ta, aw kana sanbara fila ta, aw kana bere ta, bari baarakɛla ka kan n'a ka dumuni ye. 11N'aw sera dugu min kɔnɔ, duguba lo wo, dugudennin lo wo, mɔgɔ min sɔɔn ka ɲi, aw y'o tigi yɔrɔ ɲini ka jigi a fɛ. Aw ye to yen fɔɔ aw ka bɔ o dugu nin kɔnɔ. 12N'aw bena don luu min kɔnɔ, aw k'a fɔ ko Ala ka hɛrɛ kɛ o luu kɔnɔ mɔgɔw ye. 13N'u sɔnna ko aw ka jigi u fɛ, aw ye duba min kɛ u ye, u bena o hɛrɛ sɔrɔ. Nga n'u banna ko aw te jigi u fɛ, aw tun ye duba min kɛ u ye, u tena o hɛrɛ sɔrɔ. 14- Ni luu min mɔgɔw banna ka jigiyɔrɔ d'aw ma, walima ni dugu mɔgɔ minw banna k'aw lamɛn, aw bɔtɔ yen, aw k'aw sennabuguri furanfuran.b O kɔ, aw ye bɔ yen. 15- Tiɲɛ na, ne b'a fɔ aw ye ko kiti loon na, Sodɔmukaw ni Gɔmɔrikaw ka tɔɔrɔ bena nɔgɔya ka tɛmɛ o dugu mɔgɔ nunu ta kan.\n(Mar 13.9-13; Luka 12.11-12; 21.12-19)\n16- «Ayiwa, ne b'aw ci i n'a fɔ sagaw, waraw cɛma. O la, aw ka kɛ yɛrɛkɔlɔsibagaw ye i n'a fɔ saa, aw ka koo ka nɔgɔya i n'a fɔ jɛnɛtuba.\n17- «Aw k'aw yɛrɛ kɔlɔsi bari mɔgɔw bena aw don kititigɛlaw bolo. U bena aw bugɔ ni golokami ye u ka kalansow kɔnɔ. 18U bena aw minɛ ka taga n'aw ye faamaw ni masaw fɛ bari aw ye ne ka kalandenw ye. O bena kɛ sababu ye aw bena ne koo fɔ u ye, ani siya wɛrɛw ye. 19N'u tagara n'aw ye kititigɛlaw fɛ, aw kana jɔɔrɔ aw ka kuma fɔta, n'a fɔcogo fana na. Ni kuma sera aw ma tuma min na, aw ka kan ka kuma min fɔ, Ala bena o don aw daa la, 20bari aw bena kuma min fɔ, o tena kɛ aw yɛrɛ ka kuma ye, nga Faa Ala ka Nii Senuman le bena o don aw daa la. 21- Mɔgɔ dɔw bena kɛ sababu ye u balimaw be faga. Dɔw bena u deenw faga. Deen dɔw bena wili u wolobagaw kama k'u faga. 22- Mɔgɔ bɛɛ bena aw kɔniya ne tɔgɔ kosɔn. Nga ni mɔgɔ min muɲuna fɔɔ ka taga se a laban ma, o tigi bena kisi. 23Ni mɔgɔw be aw tɔɔrɔ dugu dɔ la, aw ye boli ka taga dugu wɛrɛ la. Tiɲɛ na, ne b'a fɔ aw ye ko aw tena Isirayɛli duguw bɛɛ kɛ ɲɔgɔn kan ka ban ni Mɔgɔ Dencɛ ma segi ka na. 24- Kalanden si man fisa n'a ka karamɔgɔ ye. Baaraden si fana man fisa n'a ka kuntigi ye. 25- Kalanden ka kɛ i n'a fɔ a ka karamɔgɔ, baaraden fana ka kɛ i n'a fɔ a ka kuntigi. Ni mɔgɔw ye sotigi yɛrɛ wele ko Belezebuli, u bena tɔgɔ minw la a ka somɔgɔw la, olu bena juguya.\nAn ka kan ka siran jɔn le ɲa?\n(Mar 8.38; Luka 12.2-7)\n26- «Aw kana siran u ɲa. Fɛndogonin si te yen min tena ye. Gundo si te yen min tena bɔ kɛnɛ kan. 27Ni n ye min fɔ aw ye dogo la, aw k'o fɔ kɛnɛ kan. N'u ye min ŋunuŋunu aw tulo kɔrɔ, aw k'o wango la sanbon kan. 28Mɔgɔ minw be se k'aw faga n'u te se ka foyi kɛ aw nii na, aw kana siran olu ɲa. Min be se ka farikolo ani nii halaki jahanama na, aw ka siran ale lo ɲa. 29Mɔgɔ te kɔnɔnin fila feere pɔpɔrɔ kelen na wa? K'a sɔrɔ u si te ben duguma n'aw Faa ma sɔn. 30Hali aw kunsigi yɛrɛ, Ala b'o bɛɛ daa lɔn. 31O la, aw kana siran. Aw ka fisa ni kɔnɔninw ye.\nKa sɔn, walima ka ban Yezu la\n32«Ni mɔgɔ min y'a fɔ mɔgɔw ɲana ko ale ye ne ka mɔgɔ ye, ne Faa min be sankolo la, ne fana ben'a fɔ ale ɲana k'o tigi ye ne ka mɔgɔ ye. 33- Nga, ni mɔgɔ min banna ne la mɔgɔw ɲana, ne fana bena ban o tigi la n Faa ɲana min be sankolo la.\nMɔgɔw be bila ɲɔgɔn na\n(Mar 8.34-35; Luka 12.51-53; 9.23-24)\n34«Aw kana miiri ko ne nana ni hɛrɛ ye diɲɛ na dɛ. Ne ma na ni hɛrɛ ye, nga ne nana ni murujan le ye. 35- Ne nana ka dencɛ n'a facɛ bila ɲɔgɔn na, ka denmuso n'a bamuso bila ɲɔgɔn na, ka furumuso n'a biranmuso bila ɲɔgɔn na. 36I ka mɔgɔw bena kɛ i juguw ye.\n37«Ni mɔgɔ min b'a facɛ, walima a bamuso kanu ka tɛmɛ ne kan, o tigi te se ka kɛ ne ka kalanden ye. Mɔgɔ min b'a dencɛ, walima a denmuso kanu ka tɛmɛ ne kan, o tigi te se ka kɛ ne ka kalanden ye. 38- Ni mɔgɔ min m'a yɛrɛ gwengwenlɔgɔ ɲun ka tugu ne kɔ, o tigi man kan ni ne ye. 39- Ni mɔgɔ min b'a fɛ ka koo bɛɛ kɛ waasa a kana bɔnɔ a nii na, o tigi bena bɔnɔ a la. Nga, ni min bɔnɔna a nii na ne kosɔn, o tigi bena tila k'a sɔrɔ.\nTɔnɔ min be cidɛn mɛnɛni la\n(Mar 9.37,41; Luka 9.48; 10.16; Zan 13.20)\n40«Ni mɔgɔ min ye aw minɛ ka ɲa, o tigi ye ne minɛ ka ɲa. Mɔgɔ min ye ne minɛ ka ɲa, o tigi ye ne cibaga fana minɛ ka ɲa. 41Ni mɔgɔ min ye kira minɛ ka ɲa, a ka kiraya kosɔn, o tigi bena kira ka sara ɲɔgɔn sɔrɔ. Ni mɔgɔ min ye mɔgɔɲuman minɛ ka ɲa, a ka ɲumanya kosɔn, o tigi bena mɔgɔɲuman ka sara ɲɔgɔn sɔrɔ. 42Tiɲɛ na, ne b'a fɔ aw ye ko ne ka kalanden minw lɔyɔrɔ ka dɔgɔ mɔgɔw ɲana, ni min ye jii suma di olu dɔ ma, bari ne ka kalanden lo, hali ni filen ɲaa kelen lo, o tigi ben'a tɔnɔ sɔrɔ.»


Yir 22 AKKDC08 - O kɔ, mɛlɛkɛ ye baji dɔ yira ne la min - Bible Search\n1- O kɔ, mɛlɛkɛ ye baji dɔ yira ne la min be nii don mɔgɔ la. A tun be manamana i n'a fɔ luluu. A tun be woyora ka bɔ Ala ni Sagaden ka masasigilan yɔrɔ la, 2- ka dugu nin siraba cɛmancɛ ta. Yiri min be nii di mɔgɔ ma, o tun be baa nin daa faan bɛɛ la. O yiri nin be deen kɛ siɲɛ tan ni fila saan kɔnɔ, denko kelen kalo o kalo. A furaburuw be kɛ ka adamadenw furakɛ. 3- Mɔgɔ danganin tena kɛ dugu nin kɔnɔ.\nAla ni Sagaden ka sigiyɔrɔ bena to dugu nin kɔnɔ, Ala batobagaw ben'a bato. 4U bena Ala ye n'u ɲaa ye, a tɔgɔ bena sɛbɛn u teen na. 5- Suu tena ko yen tugu. Olu mako tena kɛ fitinɛ na, walima tile la, bari Matigi Ala ben'a ka yeelen bɔ u ye. U bena to masaya la tuma bɛɛ.\nYezu be na yanni dɔɔni\n6O kɔ, mɛlɛkɛ y'a fɔ ne ye ko: «Kuma nunu ye tiɲɛ kuma ye, mɔgɔ ka kan k'a jigi la min kan. Koo minw bena kɛ sisan sisan, Matigi Ala min be lɔnniya di a ka kiraw ma, ale lo y'a ka mɛlɛkɛ ci ka na o koow yira a ka baarakɛlaw la.»\n7Yezu ko: «N be na yanni dɔɔni. Kirayakuma min be kitabu nin kɔnɔ, ni mɔgɔ min y'o bato, o tigi bena dagamu!»\n8Ne Zan le tulo ye kuma nunu mɛn, ani k'a koow bɛɛ ye ni n ɲaa ye. Ne y'o bɛɛ mɛn k'o ye tuma min na, mɛlɛkɛ min y'o yira ne la, ne ye n kunbiri gwan a kɔrɔ ko n b'a bato. 9Nga a y'a fɔ ne ye ko: «Ayi! Kana o kɛ, ne fana ye Ala ka baarakɛla le ye i n'a fɔ e n'i tɔɲɔgɔn kiraw, ani minw bɛɛ be kitabu nin kɔnɔna kuma bato. I ka kan ka Ala le bato.»\n10A y'a fɔ ne ye tugu ko: «Kana kitabu nin kɔnɔna kuma kɛ gundoko ye dɛ, bari a koow kɛtuma surunyana ka ban. 11- Ayiwa, mɔgɔ min ye tilenbali ye, o ka jija ka to a ka tilenbaliya la. Mɔgɔ min nɔgɔlen be, o ka taga ɲa ka yɛrɛ nɔgɔ. Mɔgɔ min be ɲumanya kɛ, o tigi ka dɔ fara o kan. Mɔgɔ min y'a yɛrɛ di Ala ma, o tigi ka jija ka nɔrɔ Ala la.\n12- Ayiwa, n be na yanni dɔɔni. N be na ni bɛɛ ka sara ye n bolo, ka mɔgɔ kelen kelen bɛɛ sara ka kɛɲɛ n'u ka baara ye. 13- Ne le ye Alifa ni Omega ye,g fɔlɔ ani laban. Ne le ye koo bɛɛ daminɛ n'a laban ye.»\n14- Mɔgɔ minw b'u ka faniw ko, janko u ka don dugu nin kɔnɔ n'a dondaw ye, ka niyɔrɔ sɔrɔ yiri la, min be nii di mɔgɔ ma, olu bena dagamu. 15Nga mɔgɔkolonw, ni lagwɛlikɛlaw, ni kakalaw, ni mɔgɔfagalaw, ni josɔnlaw ani galontigɛlaw, olu kɔni bena to dugu kɔɔ fɛ.\n16- «Ne Yezu ye n ka mɛlɛkɛ ci ka na koo nunu bɛɛ fɔ Ala ka jama ye. Ne Dawuda dencɛ lo. Loloba min be manamana dugugwɛdafɛ, ne lo.»\n17- Nii Senuman ni Krista ka jama min ye Krista ka maminɛmuso ye, olu ko: «Na.»\nNi mɔgɔ min ye nin mɛn, o tigi k'a fɔ ko: «Na.»\nNi minnɔgɔ be min na, o tigi ka na. Jii min be nii don mɔgɔ la, ne bena o d'a tigi ma a te foyi sara.\nZan ka ladili\n18Ayiwa, kirayakuma minw be kitabu nin kɔnɔ, mɔgɔ minw b'o lamɛnna, ne Zan be kangari la olu ye ko: Ni mɔgɔ o mɔgɔ ye dɔ fara o kan, tɔɔrɔ minw koo fɔra kitabu nin kɔnɔ, Ala bena o la a tigi kun. 19- Ni min ye dɔ bɔ a la, o tigi tena don dugu senuman nin kɔnɔ, yiri min be nii di mɔgɔ ma, a tena o deen nɛnɛ fana, minw koo fɔnin be kitabu nin kɔnɔ.\n20Min b'a yira ko kuma nunu bɛɛ ye tiɲɛ ye, ale ko: «Tiɲɛ na, n be na yanni dɔɔni.»\nAmiina! Na Matigi Yezu.\n21An Matigi Yezu ka nɛɛma kɛ aw bɛɛ ye.